CELEX: 32016R0522
Language: el
Date: 2015-12-17 00:00:00
Title: Κατ' εξουσιοδότηση κανονισμός (ΕΕ) 2016/522 της Επιτροπής, της 17ης Δεκεμβρίου 2015, για τη συμπλήρωση του κανονισμού (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου όσον αφορά την εξαίρεση ορισμένων δημόσιων φορέων και κεντρικών τραπεζών τρίτων χωρών, τις ενδείξεις χειραγώγησης της αγοράς, τα όρια δημοσιοποίησης, την αρμόδια αρχή για τις γνωστοποιήσεις των καθυστερήσεων, την άδεια για τη διενέργεια συναλλαγών κατά τη διάρκεια κλειστών περιόδων και τα είδη των κοινοποιήσιμων συναλλαγών διευθυντικών στελεχών (Κείμενο που παρουσιάζει ενδιαφέρον για τον ΕΟΧ)

5.4.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 88/1
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/522 ΤΗΣ ΕΠΙΤΡΟΠΉΣ
   της 17ης Δεκεμβρίου 2015
   για τη συμπλήρωση του κανονισμού (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου όσον αφορά την εξαίρεση ορισμένων δημόσιων φορέων και κεντρικών τραπεζών τρίτων χωρών, τις ενδείξεις χειραγώγησης της αγοράς, τα όρια δημοσιοποίησης, την αρμόδια αρχή για τις γνωστοποιήσεις των καθυστερήσεων, την άδεια για τη διενέργεια συναλλαγών κατά τη διάρκεια κλειστών περιόδων και τα είδη των κοινοποιήσιμων συναλλαγών διευθυντικών στελεχών
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την κατάχρηση της αγοράς (κανονισμός για την κατάχρηση της αγοράς) και την κατάργηση της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ (1), και ιδίως το άρθρο 6 παράγραφος 5, το άρθρο 12 παράγραφος 5, το άρθρο 17 παράγραφοι 2 και 3, και το άρθρο 19 παράγραφοι 13 και 14,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 596/2014 παρέχει στην Επιτροπή την εξουσία να εκδίδει κατ' εξουσιοδότηση πράξεις σε ορισμένα στενά συνδεδεμένα θέματα που αφορούν την εξαίρεση ορισμένων δημόσιων φορέων και κεντρικών τραπεζών τρίτων χωρών από το πεδίο εφαρμογής του εν λόγω κανονισμού, τις ενδείξεις χειραγώγησης της αγοράς, τα όρια για τη δημοσιοποίηση προνομιακών πληροφοριών από συμμετέχοντες σε αγορά δικαιωμάτων εκπομπής, τον καθορισμό της αρμόδιας αρχής για τη γνωστοποίηση των καθυστερήσεων της δημοσιοποίησης προνομιακών πληροφοριών, τις περιστάσεις υπό τις οποίες μπορεί να επιτραπεί η διενέργεια συναλλαγών από τον εκδότη κατά τη διάρκεια κλειστών περιόδων και τα είδη των κοινοποιήσιμων συναλλαγών διευθυντικών στελεχών.
            
         
               (2)
            
            
               Τα κράτη μέλη, τα μέλη του Ευρωπαϊκού Συστήματος Κεντρικών Τραπεζών, τα υπουργεία και άλλοι οργανισμοί και φορείς ειδικού σκοπού ενός ή περισσότερων κρατών μελών, καθώς και η Ένωση και ορισμένοι άλλοι δημόσιοι οργανισμοί ή πρόσωπα που ενεργούν για λογαριασμό τους δεν θα πρέπει να υπόκεινται σε περιορισμούς ως προς την άσκηση νομισματικής και συναλλαγματικής πολιτικής ή πολιτικής διαχείρισης δημόσιου χρέους, υπό τον όρο ότι οι λειτουργίες αυτές είναι προς το δημόσιο συμφέρον και ασκούνται μόνο στο πλαίσιο αυτών των πολιτικών.
            
         
               (3)
            
            
               Η εξαίρεση από το πεδίο εφαρμογής του κανονισμού (ΕΕ) αριθ. 596/2014 για λειτουργίες που ασκούνται προς το δημόσιο συμφέρον μπορεί, σύμφωνα με το άρθρο 6 παράγραφος 5 του κανονισμού (ΕΕ) αριθ. 596/2014, να διευρυνθεί ώστε να συμπεριλάβει ορισμένους δημόσιους φορείς που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του, καθώς και των κεντρικών τραπεζών σε τρίτες χώρες, εφόσον πληρούν τις σχετικές απαιτήσεις. Για τον σκοπό αυτό, η Επιτροπή συνέταξε και υπέβαλε στο Ευρωπαϊκό Κοινοβούλιο και στο Συμβούλιο έκθεση που αξιολογεί τη διεθνή μεταχείριση των δημόσιων φορέων που είναι επιφορτισμένοι με τη διαχείριση του δημόσιου χρέους ή παρεμβαίνουν στη διαχείρισή του, καθώς και των κεντρικών τραπεζών σε τρίτες χώρες. Η έκθεση περιείχε συγκριτική ανάλυση της αντιμετώπισης ορισμένων φορέων και κεντρικών τραπεζών εντός του νομικού πλαισίου των τρίτων χωρών, καθώς και των προτύπων διαχείρισης κινδύνου που εφαρμόζονται στις συναλλαγές τις οποίες πραγματοποιούν οι εν λόγω δημόσιοι φορείς και οι κεντρικές τράπεζες στις χώρες αυτές. Η συγκριτική ανάλυση της έκθεσης έκρινε ότι είναι σκόπιμο να επεκταθεί η εξαίρεση στις συναλλαγές, εντολές ή συμπεριφορές κατά την άσκηση της νομισματικής ή συναλλαγματικής πολιτικής ή της πολιτικής διαχείρισης δημόσιου χρέους και σε ορισμένους δημόσιους φορείς και κεντρικές τράπεζες των εν λόγω τρίτων χωρών.
            
         
               (4)
            
            
               Θα πρέπει, επίσης, να καταρτιστεί και να αναθεωρείται, όποτε είναι αναγκαίο, ένας κατάλογος των εξαιρούμενων δημόσιων φορέων και κεντρικών τραπεζών τρίτων χωρών.
            
         
               (5)
            
            
               Είναι εξαιρετικά σημαντικό να καθοριστούν οι ενδείξεις συμπεριφορών χειραγώγησης που συνίστανται στη διάδοση ψευδών ή παραπλανητικών ενδείξεων και στον τεχνητό προσδιορισμό των τιμών που καθορίζονται στο παράρτημα I του κανονισμού (ΕΕ) αριθ. 596/2014, με σκοπό να αποσαφηνιστούν τα στοιχεία τους και να ληφθούν υπόψη οι τεχνικές εξελίξεις στις χρηματοπιστωτικές αγορές. Ως εκ τούτου, θα πρέπει να παρασχεθεί ένας μη εξαντλητικός κατάλογος των εν λόγω ενδείξεων που θα περιέχει παραδείγματα πρακτικών.
            
         
               (6)
            
            
               Για ορισμένες πρακτικές, θα πρέπει να προσδιοριστούν πρόσθετες ενδείξεις, εφόσον μπορούν αντίστοιχα να διευκρινίζουν και να εξηγούν τις εν λόγω πρακτικές. Οι ενδείξεις αυτές δεν πρέπει να θεωρηθεί ότι είναι πλήρεις ούτε καθοριστικές και οι σχέσεις τους με ένα ή περισσότερα παραδείγματα πρακτικών δεν πρέπει να θεωρούνται περιοριστικές. Τα παραδείγματα των πρακτικών δεν θα πρέπει να θεωρείται ότι καθαυτά συνιστούν κατάχρηση της αγοράς, αλλά θα πρέπει να λαμβάνονται υπόψη όταν οι συναλλαγές ή οι εντολές για τη διενέργεια συναλλαγών εξετάζονται από συμμετέχοντες στην αγορά και τις αρμόδιες αρχές.
            
         
               (7)
            
            
               Θα πρέπει να ακολουθείται μια αναλογική προσέγγιση που λαμβάνει υπόψη τη φύση και τα ιδιαίτερα χαρακτηριστικά των χρηματοπιστωτικών μέσων και αγορών. Τα παραδείγματα μπορεί να συνδέονται με και να καταδεικνύουν μία ή περισσότερες από τις ενδείξεις χειραγώγησης της αγοράς που αναφέρονται στο παράρτημα I του κανονισμού (ΕΕ) αριθ. 596/2014. Ως εκ τούτου, μια συγκεκριμένη πρακτική μπορεί να αφορά περισσότερες από μία ενδείξεις χειραγώγησης της αγοράς που ορίζονται στο παράρτημα I του κανονισμού (ΕΕ) αριθ. 596/2014, ανάλογα με τον τρόπο με τον οποίο χρησιμοποιείται, και μπορεί να υπάρχει κάποια επικάλυψη. Επίσης, μολονότι δεν αναφέρονται ρητά στον παρόντα κανονισμό, και ορισμένες άλλες πρακτικές ενδέχεται να εξηγούν την καθεμία από τις ενδείξεις που ορίζονται στον παρόντα κανονισμό. Συνεπώς, οι συμμετέχοντες στην αγορά και οι αρμόδιες αρχές θα πρέπει να λαμβάνουν υπόψη άλλες μη προσδιοριζόμενες περιστάσεις που θα μπορούσαν να θεωρηθούν δυνητική χειραγώγηση της αγοράς, σύμφωνα με τον ορισμό που παρέχει ο κανονισμός (ΕΕ) αριθ. 596/2014.
            
         
               (8)
            
            
               Ορισμένα παραδείγματα πρακτικών που ορίζονται στον παρόντα κανονισμό περιγράφουν περιπτώσεις που περιλαμβάνονται στην έννοια της χειραγώγησης της αγοράς ή, από ορισμένες απόψεις, παραπέμπουν σε προσπάθεια χειραγώγησης. Από την άλλη πλευρά, ορισμένες πρακτικές μπορεί να θεωρηθούν θεμιτές εάν, για παράδειγμα, το πρόσωπο το οποίο διενεργεί συναλλαγές ή δίνει εντολές για τη διενέργεια συναλλαγών οι οποίες μπορεί να θεωρηθεί ότι συνιστούν χειραγώγηση της αγοράς είναι σε θέση να αποδείξει ότι οι λόγοι της εκτέλεσης των εν λόγω συναλλαγών ή εντολών ήταν νόμιμοι και σύμφωνοι με τις αποδεκτές πρακτικές στην οικεία αγορά.
            
         
               (9)
            
            
               Για τους σκοπούς της παράθεσης παραδειγμάτων πρακτικών που παραπέμπουν σε ενδείξεις χειραγώγησης της αγοράς, σύμφωνα με το παράρτημα I του κανονισμού (ΕΕ) αριθ. 596/2014, η διαπαραπομπή στο παράρτημα II του παρόντος κανονισμού περιλαμβάνει τόσο το σχετικό παράδειγμα ορθής πρακτικής όσο και την πρόσθετη ένδειξη που συνδέεται με αυτό το παράδειγμα.
            
         
               (10)
            
            
               Για τους σκοπούς των ενδείξεων χειραγώγησης της αγοράς που ορίζονται στον παρόντα κανονισμό, κάθε αναφορά στον όρο «εντολή για τη διενέργεια συναλλαγής» περιλαμβάνει όλα τα είδη εντολών, συμπεριλαμβανομένων των αρχικών εντολών, των τροποποιήσεων, ανανεώσεων και ακυρώσεων, ανεξαρτήτως του αν έχουν ή δεν έχουν εκτελεστεί, των μέσων που χρησιμοποιούνται για την πρόσβαση στον τόπο διαπραγμάτευσης ή την εκτέλεση μιας συναλλαγής ή την εισαγωγή εντολής για τη διενέργεια συναλλαγής και ανεξαρτήτως του αν η εντολή έχει ή δεν έχει εισαχθεί στο βιβλίο εντολών του τόπου διαπραγμάτευσης.
            
         
               (11)
            
            
               Οι συμμετέχοντες στην αγορά δικαιωμάτων εκπομπής αποτελούν ένα ειδικό υποσύνολο των συμμετεχόντων στην αγορά δικαιωμάτων εκπομπής. Μεταξύ των συμμετεχόντων στην αγορά δικαιωμάτων εκπομπής, εκείνοι που υπερβαίνουν ορισμένα κατώτατα όρια θα πρέπει να θεωρούνται συμμετέχοντες στην αγορά δικαιωμάτων εκπομπής και η υποχρέωση δημοσιοποίησης προνομιακών πληροφοριών θα πρέπει να εφαρμόζεται μόνο σε αυτούς. Ως εκ τούτου, θα πρέπει να καθοριστούν επακριβώς τα εν λόγω κατώτατα όρια.
            
         
               (12)
            
            
               Σύμφωνα με τον ορισμό των προνομιακών πληροφοριών βάσει του άρθρου 7 παράγραφος 4 του κανονισμού (ΕΕ) αριθ. 596/2014, ένας συμμετέχων σε αγορά δικαιωμάτων εκπομπής πρέπει να αξιολογεί σε κάθε περίπτωση αν οι υπό εξέταση πληροφορίες πληρούν τα κριτήρια των προνομιακών πληροφοριών. Αυτό σημαίνει ότι ένας συμμετέχων σε αγορά δικαιωμάτων εκπομπής δεν αναμένεται να δημοσιοποιεί όλες τις πληροφορίες σχετικά με τις υλικές του δραστηριότητες. Ο συμμετέχων στην αγορά δικαιωμάτων εκπομπής οφείλει να αξιολογεί δεόντως τις επίμαχες πληροφορίες, λαμβάνοντας υπόψη τις συνθήκες της αγοράς και άλλους εξωτερικούς παράγοντες που μπορεί να έχουν επίπτωση στις τιμές δικαιωμάτων εκπομπής τη συγκεκριμένη χρονική στιγμή που προκύπτουν οι πληροφορίες.
            
         
               (13)
            
            
               Η απαλλαγή που προβλέπεται στο άρθρο 17 παράγραφος 2 του κανονισμού (ΕΕ) αριθ. 596/2014 εξαιρεί από τον ορισμό του συμμετέχοντα σε αγορά δικαιωμάτων εκπομπής τις οντότητες που συμμετέχουν στην αγορά δικαιωμάτων εκπομπής εάν οι εγκαταστάσεις ή οι αεροπορικές δραστηριότητες τις οποίες κατέχουν, ελέγχουν ή για τις οποίες είναι υπεύθυνες είχαν κατά το προηγούμενο έτος εκπομπές που δεν υπερέβησαν ένα ελάχιστο όριο αερίων ισοδύναμων προς το διοξείδιο του άνθρακα και, εάν ασκούν δραστηριότητες καύσης, είχαν ονομαστική θερμική ισχύ που δεν υπερέβη ένα ελάχιστο όριο. Ως εκ τούτου, τα κατώτατα όρια θα πρέπει να αφορούν όλες τις επιχειρήσεις, περιλαμβανομένων των αεροπορικών δραστηριοτήτων ή εγκαταστάσεων, τις οποίες κατέχει ή ελέγχει ο συμμετέχων στην αγορά δικαιωμάτων εκπομπής, ή η μητρική του επιχείρηση ή συνδεδεμένη επιχείρηση, ή για τις οποίες είναι υπεύθυνος, εν όλω ή εν μέρει, όσον αφορά τα λειτουργικά θέματα, ο εν λόγω συμμετέχων ή κάποια μητρική ή συνδεδεμένη επιχείρησή του.
            
         
               (14)
            
            
               Επιπλέον, το ετήσιο ελάχιστο όριο αερίων ισοδύναμων προς το διοξείδιο του άνθρακα και το ελάχιστο όριο ονομαστικής θερμικής ισχύος θα πρέπει να λαμβάνονται υπόψη σωρευτικά για τη μη εφαρμογή της απαίτησης. Ως εκ τούτου, η υπέρβαση του ενός από τα δύο όρια θα πρέπει να είναι αρκετή για να εφαρμοστούν οι υποχρεώσεις δημοσιοποίησης βάσει του άρθρου 17 παράγραφος 2 του κανονισμού (ΕΕ) αριθ. 596/2014.
            
         
               (15)
            
            
               Για την ενίσχυση της ακεραιότητας της αγοράς και την αποτροπή της υπέρμετρης δημοσιοποίησης, είναι σκόπιμο να καθοριστούν τα ελάχιστα όρια σε επίπεδο που εξαιρεί τις επιχειρήσεις οι οποίες είναι απίθανο να κατέχουν προνομιακές πληροφορίες.
            
         
               (16)
            
            
               Τα κατώτατα όρια θα πρέπει να αναθεωρούνται κατά περίπτωση για την αξιολόγηση της λειτουργίας τους όσον αφορά, μεταξύ άλλων, την αναμενόμενη αύξηση της διαφάνειας της αγοράς δικαιωμάτων εκπομπής, συμπεριλαμβανομένου του αριθμού των αναφερόμενων συμβάντων και της σχετικής διοικητικής επιβάρυνσης, την ανάπτυξη και την ωριμότητα της αγοράς δικαιωμάτων εκπομπής, τον αριθμό των συμμετεχόντων στην αγορά δικαιωμάτων εκπομπής και τις επιπτώσεις στη διαθεσιμότητα πληροφοριών που αφορούν συγκεκριμένες εταιρείες και στη διαμόρφωση των τιμών ή των επενδυτικών αποφάσεων στην αγορά δικαιωμάτων εκπομπής.
            
         
               (17)
            
            
               Λαμβάνοντας υπόψη το διευρυμένο πεδίο εφαρμογής του κανονισμού (ΕΕ) αριθ. 596/2014 όσον αφορά τα καλυπτόμενα χρηματοπιστωτικά μέσα, το γεγονός ότι η υποχρέωση εκ των υστέρων γνωστοποίησης στην αρμόδια αρχή εφαρμόζεται σε εκδότες που έχουν ζητήσει την εισαγωγή ή των οποίων έχει εγκριθεί η εισαγωγή των χρηματοπιστωτικών μέσων τους προς διαπραγμάτευση σε ρυθμιζόμενη αγορά κράτους μέλους ή, στην περίπτωση των μέσων που διαπραγματεύονται μόνο σε πολυμερή μηχανισμό διαπραγμάτευσης (ΠΜΔ) ή σε οργανωμένους μηχανισμούς διαπραγμάτευσης (ΟΜΔ), σε εκδότες των οποίων έχει εγκριθεί η διαπραγμάτευση των χρηματοπιστωτικών μέσων τους σε ΠΜΔ ή ΟΜΔ ή που έχουν ζητήσει την εισαγωγή των χρηματοπιστωτικών μέσων τους προς διαπραγμάτευση σε ΠΜΔ κράτους μέλους, καθώς και το γεγονός ότι τα χρηματοπιστωτικά μέσα αυτών των εκδοτών ενδέχεται να έχουν εισαχθεί προς διαπραγμάτευση ή να αποτελούν αντικείμενο διαπραγμάτευσης σε τόπους διαπραγμάτευσης σε διαφορετικά κράτη μέλη, θα πρέπει να εξασφαλίζεται σε όλες τις περιπτώσεις ότι η ενιαία αρμόδια αρχή που παραλαμβάνει τη γνωστοποίηση είναι εκείνη με τη μεγαλύτερη συμμετοχή στην εποπτεία της αγοράς και να αποφεύγεται η άσκηση διακριτικής ευχέρειας από τον εκδότη. Η προσέγγιση αυτή βασίζεται στη χρήση της έννοιας των συμμετοχικών τίτλων.
            
         
               (18)
            
            
               Η υποχρέωση γνωστοποίησης των αναβολών δημοσιοποίησης προνομιακών πληροφοριών στην αρμόδια αρχή που ορίζεται στο άρθρο 17 παράγραφος 4 του κανονισμού (ΕΕ) αριθ. 596/2014 εφαρμόζεται επίσης στους συμμετέχοντες στην αγορά δικαιωμάτων εκπομπής. Όσον αφορά το πεδίο εφαρμογής, ο κανονισμός (ΕΕ) αριθ. 596/2014 εφαρμόζεται σε συμμετέχοντες στην αγορά δικαιωμάτων εκπομπής που δραστηριοποιούνται είτε στην πρωτογενή αγορά δικαιωμάτων εκπομπής είτε στα εκπλειστηριαζόμενα προϊόντα που βασίζονται σε αυτά (υποβολή προσφορών σε δημοπρασίες) και σε δευτερογενείς αγορές δικαιωμάτων εκπομπής των παραγώγων τους.
            
         
               (19)
            
            
               Για να εξασφαλιστεί με βεβαιότητα ο καθορισμός μιας ενιαίας αρμόδιας αρχής για συμμετέχοντες σε αγορά δικαιωμάτων εκπομπής, η αρμόδια αρχή για τους σκοπούς των γνωστοποιήσεων βάσει του άρθρου 17 παράγραφος 4 του κανονισμού (ΕΕ) αριθ. 596/2014 θα πρέπει να είναι η αρμόδια αρχή του κράτους μέλους στο οποίο έχει την έδρα του ο συμμετέχων σε αγορά δικαιωμάτων εκπομπής, σύμφωνα με το άρθρο 19 παράγραφος 2 του εν λόγω κανονισμού, και όχι η αρμόδια αρχή του κάθε τόπου διαπραγμάτευσης στον οποίο γίνεται η διαπραγμάτευση των δικαιωμάτων εκπομπής.
            
         
               (20)
            
            
               Η επιλογή της αρμόδιας αρχής του κράτους μέλους στο οποίο έχει την έδρα του ο εκδότης είναι μια λύση που καθορίζει πάντοτε με βεβαιότητα μία ενιαία αρμόδια αρχή, γεγονός που περιορίζει τη διοικητική επιβάρυνση για τους συμμετέχοντες στην αγορά δικαιωμάτων εκπομπής εφόσον διασφαλίζει ότι αυτοί δεν υποχρεούνται να προβαίνουν σε πολλαπλές και παράλληλες γνωστοποιήσεις σε πολλές αρμόδιες αρχές.
            
         
               (21)
            
            
               Ένας εκδότης μπορεί να επιτρέπει σε πρόσωπο που ασκεί διευθυντικά καθήκοντα να πωλεί άμεσα τις μετοχές του κατά τη διάρκεια κλειστής περιόδου σε εξαιρετικές περιστάσεις. Η άδεια του εκδότη θα πρέπει να χορηγείται κατά περίπτωση και με πρωταρχικό κριτήριο το ότι ένα πρόσωπο που ασκεί διευθυντικά καθήκοντα έχει ζητήσει, και αντιστοίχως έχει λάβει, πριν από οποιαδήποτε συναλλαγή, την άδεια του εκδότη για τη διενέργεια της συναλλαγής. Για να μπορεί ο εκδότης να αξιολογεί τις επιμέρους περιστάσεις της κάθε μεμονωμένης περίπτωσης, το εν λόγω αίτημα πρέπει να είναι πλήρως αιτιολογημένο και να περιλαμβάνει επεξήγηση της σχεδιαζόμενης συναλλαγής και περιγραφή του εξαιρετικού χαρακτήρα των περιστάσεων.
            
         
               (22)
            
            
               Η απόφαση για τη χορήγηση της άδειας διενέργειας της συναλλαγής θα πρέπει να προβλέπεται μόνον εάν ο λόγος για τον οποίο ζητείται η διενέργεια μιας συναλλαγής είναι εξαιρετικός. Η ερμηνεία αυτής της εξαίρεσης θα πρέπει να είναι συσταλτική, χωρίς αδικαιολόγητη διεύρυνση του πεδίου εφαρμογής της εξαίρεσης από την απαγόρευση διενέργειας συναλλαγών κατά τη διάρκεια μιας κλειστής περιόδου. Οι συνθήκες υπό τις οποίες επιτρέπεται η παροχή εξαίρεσης δεν θα πρέπει να είναι μόνο εξαιρετικά επείγουσες αλλά και απρόβλεπτες, να έχουν καταναγκαστικό χαρακτήρα και να μη δημιουργούνται από το πρόσωπο που ασκεί διευθυντικά καθήκοντα.
            
         
               (23)
            
            
               Όταν τα πρόσωπα που ασκούν διευθυντικά καθήκοντα παρουσιάζουν καταστάσεις που είναι απρόβλεπτες, επιτακτικές και πέρα από τον έλεγχό τους, θα πρέπει να επιτρέπεται σε αυτά μόνον η πώληση μετοχών για να αποκτήσουν τους αναγκαίους χρηματοοικονομικούς πόρους. Οι καταστάσεις αυτές θα μπορούσαν να προκύψουν από χρηματοοικονομική δέσμευση την οποία θα πρέπει να τηρήσει το πρόσωπο που ασκεί διευθυντικά καθήκοντα, όπως μια νομικά εκτελεστή απαίτηση, συμπεριλαμβανομένης μιας δικαστικής απόφασης, και υπό την προϋπόθεση ότι το πρόσωπο που ασκεί διευθυντικά καθήκοντα δεν μπορεί εύλογα να τηρήσει αυτή τη δέσμευση χωρίς να πωλήσει τις εν λόγω μετοχές. Θα μπορούσαν επίσης να είναι αποτέλεσμα μιας κατάστασης στην οποία είχε εμπλακεί το πρόσωπο που ασκεί διευθυντικά καθήκοντα πριν από την έναρξη της κλειστής περιόδου (για παράδειγμα, μιας φορολογικής υποχρέωσης), όπου απαιτείται η καταβολή ποσού σε έναν τρίτο, το οποίο δεν μπορούσε να χρηματοδοτείται εξ ολοκλήρου ή εν μέρει από το πρόσωπο που ασκεί διευθυντικά καθήκοντα με άλλους τρόπους εκτός από την πώληση μετοχών του εκδότη.
            
         
               (24)
            
            
               Όσον αφορά συναλλαγές που διενεργούνται στο πλαίσιο ή σχετίζονται με σύστημα συμμετοχής των εργαζομένων στο κεφάλαιο, με αποταμιευτικά προγράμματα ή με δικαιώματα επί μετοχών, πρέπει να διαπιστώνεται κατά πόσον μπορούν να επιτραπούν από τον εκδότη. Ως εκ τούτου, ορισμένα είδη συναλλαγών θα πρέπει να προσδιορίζονται σαφώς και να καθορίζονται λεπτομερώς. Τα χαρακτηριστικά αυτών των συναλλαγών αφορούν τη φύση της συναλλαγής (π.χ. την αγορά ή πώληση, την άσκηση δικαιώματος προαίρεσης ή άλλων δικαιωμάτων), τον χρόνο της συναλλαγής ή την ένταξη του προσώπου που ασκεί διευθυντικά καθήκοντα σε συγκεκριμένο καθεστώς και το κατά πόσον η συναλλαγή και τα χαρακτηριστικά της (π.χ. ημερομηνία εκτέλεσης, ποσό) είχαν συμφωνηθεί, σχεδιαστεί και διοργανωθεί σε εύλογο χρονικό διάστημα πριν από την έναρξη της κλειστής περιόδου.
            
         
               (25)
            
            
               Επιπλέον, οι συναλλαγές που δεν συνεπάγονται αλλαγή του δικαιούχου θα μπορούσαν να αναληφθούν με πρωτοβουλία του προσώπου που ασκεί διευθυντικά καθήκοντα, υπό τον όρο ότι το εν λόγω πρόσωπο έχει ζητήσει και λάβει την άδεια από τον εκδότη πριν από την προβλεπόμενη συναλλαγή. Η εν λόγω πράξη θα πρέπει να αφορά μόνο τη μεταφορά των σχετικών μέσων μεταξύ λογαριασμών του προσώπου που ασκεί διευθυντικά καθήκοντα (για παράδειγμα, μεταξύ συστημάτων), χωρίς αυτό να συνεπάγεται μεταβολή της τιμής των μεταφερόμενων μέσων. Η προσέγγιση αυτή δεν περιλαμβάνει μεταφορά χρηματοπιστωτικών μέσων ή άλλες συναλλαγές, όπως οι πωλήσεις ή αγορές μεταξύ του προσώπου που ασκεί διευθυντικά καθήκοντα και άλλου προσώπου, ιδίως μιας νομικής οντότητας που ανήκει εξ ολοκλήρου στο πρόσωπο το οποίο ασκεί διευθυντικά καθήκοντα.
            
         
               (26)
            
            
               Ο κανονισμός (ΕΕ) αριθ. 596/2014 επιβάλλει υποχρεώσεις στα πρόσωπα που ασκούν διευθυντικά καθήκοντα, καθώς και στα πρόσωπα που έχουν στενούς δεσμούς με αυτά, να γνωστοποιούν στον εκδότη και την αρμόδια αρχή κάθε συναλλαγή που πραγματοποιείται για ίδιο λογαριασμό και η οποία σχετίζεται με τις μετοχές ή τους χρεωστικούς τίτλους του εν λόγω εκδότη ή με παράγωγα μέσα ή άλλα συνδεόμενα με αυτά χρηματοπιστωτικά μέσα. Τα πρόσωπα που ασκούν διευθυντικά καθήκοντα, καθώς και τα πρόσωπα που έχουν στενούς δεσμούς με αυτά οφείλουν επίσης να ενημερώνουν τους συμμετέχοντες σε αγορά δικαιωμάτων εκπομπής, κάθε συναλλαγή που πραγματοποιείται για ίδιο λογαριασμό σε δικαιώματα εκπομπής ή εκπλειστηριαζόμενα προϊόντα που βασίζονται σε αυτά ή συνδεόμενα παράγωγα.
            
         
               (27)
            
            
               Η γνωστοποίηση συναλλαγών που διενεργούνται από πρόσωπα τα οποία ασκούν διευθυντικά καθήκοντα σε έναν εκδότη ή συμμετέχοντα σε αγορά δικαιωμάτων εκπομπής για ίδιο λογαριασμό, ή από πρόσωπα που έχουν στενούς δεσμούς με αυτά, δεν είναι μόνο πολύτιμη πληροφόρηση για τους συμμετέχοντες στην αγορά, αλλά αποτελεί και ένα πρόσθετο μέσο για την εποπτεία των αγορών από τις αρμόδιες αρχές. Η υποχρέωση αυτών των προσώπων να γνωστοποιούν τις συναλλαγές δεν περιορίζει την υποχρέωσή τους να απέχουν από τη διάπραξη κατάχρησης της αγοράς, όπως ορίζεται στον κανονισμό (ΕΕ) αριθ. 596/2014.
            
         
               (28)
            
            
               Η υποχρέωση γνωστοποίησης των συναλλαγών που διενεργούνται από πρόσωπα που ασκούν διευθυντικά καθήκοντα ή πρόσωπο που έχει στενούς δεσμούς με αυτά εφαρμόζεται σε ένα ευρύ φάσμα δραστηριοτήτων και περιλαμβάνει κάθε συναλλαγή που πραγματοποιείται για δικό τους λογαριασμό. Ως εκ τούτου, είναι σκόπιμο να προσδιοριστεί ένας εκτενής μη εξαντλητικός κατάλογος συγκεκριμένων τύπων συναλλαγών που πρέπει να γνωστοποιούνται. Αυτό, εκτός του ότι θα διευκολύνει την επίτευξη πλήρους διαφάνειας των συναλλαγών από πρόσωπα που ασκούν διευθυντικά καθήκοντα και πρόσωπα που έχουν στενούς δεσμούς με αυτά, θα μειώσει τον κίνδυνο καταστρατήγησης της υποχρέωσης γνωστοποίησης μέσω του προσδιορισμού συγκεκριμένων τύπων κοινοποιήσιμων συναλλαγών.
            
         
               (29)
            
            
               Δεδομένου ότι το πεδίο των συναλλαγών που πρέπει να καλύπτεται από την εξουσιοδότηση βάσει του άρθρου 19 παράγραφος 14 του κανονισμού (ΕΕ) αριθ. 596/2014 είναι ευρύ και δεν μπορεί να περιοριστεί μόνο στα τρία είδη συναλλαγών που απαριθμούνται ρητά στο άρθρο 19 παράγραφος 7 του εν λόγω κανονισμού, είναι σκόπιμο να καθοριστεί ένας εκτενής μη εξαντλητικός κατάλογος συγκεκριμένων τύπων συναλλαγών που θα πρέπει να γνωστοποιούνται.
            
         
               (30)
            
            
               Όσον αφορά τις υπό όρους συναλλαγές, η υποχρέωση γνωστοποίησης απορρέει από την εκπλήρωση του εν λόγω όρου ή όρων, δηλαδή με την πραγματοποίηση της εν λόγω συναλλαγής. Ως εκ τούτου, δεν θα πρέπει να θεσπιστεί υποχρέωση γνωστοποίησης τόσο της υπό αίρεση σύμβασης όσο και της συναλλαγής που εκτελέστηκε κατά την εκπλήρωση αυτών των όρων, εφόσον μια τέτοια γνωστοποίηση θα δημιουργούσε σύγχυση στην πράξη, ιδίως όταν δεν συντρέχουν οι προϋποθέσεις και δεν εκτελείται η συναλλαγή.
            
         
               (31)
            
            
               Οι σχετικές διατάξεις και αρμοδιότητες που ορίζονται στον κανονισμό (ΕΕ) αριθ. 596/2014 αρχίζουν να εφαρμόζονται από την 3η Ιουλίου 2016. Ως εκ τούτου, είναι σημαντικό οι κανόνες που θεσπίζονται στον παρόντα κανονισμό να αρχίσουν επίσης να εφαρμόζονται από την ίδια ημερομηνία.
            
         
               (32)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της ομάδας εμπειρογνωμόνων της Ευρωπαϊκής Επιτροπής Κινητών Αξιών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο και πεδίο εφαρμογής
   Ο παρών κανονισμός θεσπίζει λεπτομερείς κανόνες όσον αφορά:
   
               1)
            
            
               την επέκταση της απαλλαγής σε ορισμένους δημόσιους φορείς και κεντρικές τράπεζες τρίτων χωρών από τις υποχρεώσεις και τις απαγορεύσεις που ορίζονται στον κανονισμό (ΕΕ) αριθ. 596/2014, κατά την άσκηση της νομισματικής πολιτικής, της συναλλαγματικής πολιτικής ή της πολιτικής διαχείρισης δημόσιου χρέους·
            
         
               2)
            
            
               τις ενδείξεις χειραγώγησης της αγοράς που ορίζονται στο παράρτημα I του κανονισμού (ΕΕ) αριθ. 596/2014·
            
         
               3)
            
            
               τα κατώτατα όρια για τη δημοσιοποίηση προνομιακών πληροφοριών από συμμετέχοντες στην αγορά δικαιωμάτων εκπομπής·
            
         
               4)
            
            
               την αρμόδια αρχή για τις γνωστοποιήσεις των αναβολών της δημοσιοποίησης προνομιακών πληροφοριών·
            
         
               5)
            
            
               τις περιστάσεις υπό τις οποίες μπορεί να επιτραπεί από τον εκδότη η διενέργεια συναλλαγών κατά τη διάρκεια μιας κλειστής περιόδου·
            
         
               6)
            
            
               τα είδη συναλλαγών που ενεργοποιούν την υποχρέωση γνωστοποίησης των συναλλαγών προσώπων τα οποία ασκούν διευθυντικά καθήκοντα.
            
         Άρθρο 2
   Ορισμοί
   Για τους σκοπούς του παρόντος κανονισμού, με τον όρο «μετοχικοί τίτλοι» νοείται η κατηγορία κινητών αξιών που αναφέρονται στο άρθρο 4 παράγραφος 1 σημείο 44 στοιχείο α) της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου (2).
   Άρθρο 3
   Εξαιρούμενοι δημόσιοι φορείς και κεντρικές τράπεζες τρίτων χωρών
   Ο κανονισμός (ΕΕ) αριθ. 596/2014 δεν εφαρμόζεται σε συναλλαγές, εντολές ή συμπεριφορές κατά την άσκηση της νομισματικής ή συναλλαγματικής πολιτικής ή της πολιτικής διαχείρισης δημόσιου χρέους, εφόσον αυτές πραγματοποιούνται για το δημόσιο συμφέρον και μόνο στο πλαίσιο αυτών των πολιτικών από τους δημόσιους φορείς και τις κεντρικές τράπεζες τρίτων χωρών που ορίζονται στο παράρτημα I του παρόντος κανονισμού.
   Άρθρο 4
   Ενδείξεις συμπεριφορών χειραγώγησης
   1.   Όσον αφορά τις ενδείξεις συμπεριφορών χειραγώγησης που συνίστανται στη διάδοση ψευδών ή παραπλανητικών ενδείξεων και στον τεχνητό προσδιορισμό των τιμών οι οποίες αναφέρονται στο τμήμα Α του παραρτήματος I του κανονισμού (ΕΕ) αριθ. 596/2014, οι πρακτικές που αναφέρονται στις ενδείξεις Α α) έως Α ζ) του παραρτήματος I του κανονισμού (ΕΕ) αριθ. 596/2014 ορίζονται στο τμήμα 1 του παραρτήματος II του παρόντος κανονισμού.
   2.   Όσον αφορά τις ενδείξεις συμπεριφορών χειραγώγησης οι οποίες συνίστανται στη χρήση παραπλανητικών μεθοδεύσεων ή κάθε άλλης παραπλάνησης ή τεχνάσματος που αναφέρεται στο τμήμα Β του παραρτήματος I του κανονισμού (ΕΕ) αριθ. 596/2014, οι πρακτικές που αναφέρονται στις ενδείξεις Β α) και β) του παραρτήματος I του κανονισμού (ΕΕ) αριθ. 596/2014 ορίζονται στο τμήμα 2 του παραρτήματος II του παρόντος κανονισμού.
   Άρθρο 5
   Ελάχιστα όρια αερίων ισοδύναμων προς το διοξείδιο του άνθρακα και ονομαστικής θερμικής ισχύος
   1.   Για τους σκοπούς του άρθρου 17 παράγραφος 2 δεύτερο εδάφιο του κανονισμού (ΕΕ) αριθ. 596/2014:
   
               α)
            
            
               το ελάχιστο όριο ισοδυνάμων προς το διοξείδιο του άνθρακα (CO2) είναι 6 εκατ. τόνοι ετησίως·
            
         
               β)
            
            
               το ελάχιστο όριο ονομαστικής θερμικής ισχύος είναι 2 430 MW.
            
         2.   Τα όρια που καθορίζονται στην παράγραφο 1 εφαρμόζονται σε επίπεδο ομίλου και αφορούν όλες τις επιχειρήσεις, περιλαμβανομένων των αεροπορικών δραστηριοτήτων ή εγκαταστάσεων, τις οποίες κατέχει ή ελέγχει ο συμμετέχων σε αγορά δικαιωμάτων εκπομπής, ή η μητρική εταιρεία του ή συνδεδεμένη επιχείρησή του, ή για τα λειτουργικά θέματα για τα οποία ο εν λόγω συμμετέχων, ή η μητρική του ή συνδεδεμένη με αυτόν επιχείρηση, είναι υπεύθυνος εν όλω ή εν μέρει.
   Άρθρο 6
   Καθορισμός της αρμόδιας αρχής
   1.   Η αρμόδια αρχή στην οποία ένας εκδότης χρηματοπιστωτικών μέσων οφείλει να γνωστοποιεί την αναβολή της δημοσιοποίησης προνομιακών πληροφοριών, σύμφωνα με το άρθρο 17 παράγραφοι 4 και 5 του κανονισμού (ΕΕ) αριθ. 596/2014, είναι η αρμόδια αρχή του κράτους μέλους στο οποίο έχει την έδρα του ο εκδότης σε οποιαδήποτε από τις ακόλουθες περιπτώσεις:
   
               α)
            
            
               εάν και εφόσον ο εκδότης έχει μετοχικούς τίτλους που έχουν εισαχθεί προς διαπραγμάτευση ή αποτελούν αντικείμενο συναλλαγής με τη συγκατάθεσή του, ή για τους οποίους έχει ζητήσει εισαγωγή προς διαπραγμάτευση σε τόπο διαπραγμάτευσης στο κράτος μέλος στο οποίο έχει την έδρα του ο εκδότης·
            
         
               β)
            
            
               εάν και εφόσον ο εκδότης δεν διαθέτει μετοχικούς τίτλους που έχουν εισαχθεί προς διαπραγμάτευση ή αποτελούν αντικείμενο συναλλαγής με τη συγκατάθεσή του, ή για τους οποίους ο εκδότης έχει ζητήσει εισαγωγή προς διαπραγμάτευση σε τόπο διαπραγμάτευσης σε οποιοδήποτε κράτος μέλος, υπό τον όρο ότι ο εκδότης διαθέτει άλλα χρηματοπιστωτικά μέσα τα οποία έχουν εισαχθεί προς διαπραγμάτευση ή αποτελούν αντικείμενο συναλλαγής με τη συγκατάθεσή του, ή για τα οποία έχει ζητήσει να εισαχθούν προς διαπραγμάτευση σε τόπο διαπραγμάτευσης στο κράτος μέλος στο οποίο έχει την έδρα του ο εκδότης.
            
         2.   Σε όλες τις άλλες περιπτώσεις, και στην περίπτωση εκδοτών που έχουν την καταστατική τους έδρα σε τρίτη χώρα, η αρμόδια αρχή στην οποία ένας εκδότης χρηματοπιστωτικών μέσων πρέπει να γνωστοποιήσει την αναβολή της δημοσιοποίησης προνομιακών πληροφοριών είναι η αρμόδια αρχή του κράτους μέλους στο οποίο:
   
               α)
            
            
               ο εκδότης έχει μετοχικούς τίτλους που έχουν εισαχθεί προς διαπραγμάτευση ή αποτελούν αντικείμενο συναλλαγής με τη συγκατάθεσή του, ή για τους οποίους έχει ζητήσει να εισαχθούν προς διαπραγμάτευση σε τόπο διαπραγμάτευσης για πρώτη φορά·
            
         
               β)
            
            
               ο εκδότης διαθέτει άλλα χρηματοπιστωτικά μέσα τα οποία έχουν εισαχθεί για διαπραγμάτευση ή αποτελούν αντικείμενο συναλλαγής με τη συγκατάθεσή του, ή για τα οποία ο εκδότης έχει ζητήσει να εισαχθούν προς διαπραγμάτευση σε τόπο διαπραγμάτευσης για πρώτη φορά, εάν και εφόσον ο εκδότης δεν έχει μετοχικούς τίτλους που έχουν εισαχθεί προς διαπραγμάτευση ή αποτελούν αντικείμενο συναλλαγής με τη συγκατάθεσή του, ή για τους οποίους έχει ζητήσει να εισαχθούν προς διαπραγμάτευση σε τόπο διαπραγμάτευσης σε οποιοδήποτε κράτος μέλος.
            
         Εάν ο εκδότης διαθέτει τα σχετικά χρηματοπιστωτικά μέσα τα οποία έχουν εισαχθεί προς διαπραγμάτευση ή αποτελούν αντικείμενο συναλλαγής με τη συγκατάθεσή του, ή για τα οποία έχει ζητήσει να εισαχθούν προς διαπραγμάτευση, για πρώτη φορά ταυτόχρονα σε τόπους διαπραγμάτευσης σε περισσότερα από ένα κράτη μέλη, ο εκδότης χρηματοπιστωτικών μέσων γνωστοποιεί την αναβολή στην αρμόδια αρχή του τόπου διαπραγμάτευσης που είναι η σημαντικότερη αγορά από άποψη ρευστότητας, όπως ορίζεται στον κατ' εξουσιοδότηση κανονισμό της Επιτροπής που εκδίδεται βάσει του άρθρου 26 παράγραφος 9 στοιχείο β) του κανονισμού (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου (3).
   3.   Για τους σκοπούς των γνωστοποιήσεων βάσει του άρθρου 17 παράγραφος 4 του κανονισμού (ΕΕ) αριθ. 596/2014, ένας συμμετέχων σε αγορά δικαιωμάτων εκπομπής γνωστοποιεί την αναβολή της δημοσιοποίησης προνομιακών πληροφοριών στην αρμόδια αρχή του κράτους μέλους στο οποίο έχει την έδρα του ο συμμετέχων σε αγορά δικαιωμάτων εκπομπής.
   Άρθρο 7
   Διενέργεια συναλλαγών κατά τη διάρκεια κλειστής περιόδου
   1.   Ένα πρόσωπο που ασκεί διευθυντικά καθήκοντα σε έναν εκδότη έχει το δικαίωμα να διενεργεί συναλλαγές κατά τη διάρκεια μιας κλειστής περιόδου, σύμφωνα με το άρθρο 19 παράγραφος 11 του κανονισμού (ΕΕ) αριθ. 596/2014, υπό την προϋπόθεση ότι πληρούνται οι ακόλουθοι όροι:
   
               α)
            
            
               συντρέχει μία από τις περιστάσεις που αναφέρονται στο άρθρο 19 παράγραφος 12 του κανονισμού (ΕΕ) αριθ. 596/2014·
            
         
               β)
            
            
               το πρόσωπο που ασκεί διευθυντικά καθήκοντα είναι σε θέση να αποδείξει ότι η συγκεκριμένη συναλλαγή δεν μπορεί να εκτελεστεί σε άλλη χρονική στιγμή παρά μόνο κατά τη διάρκεια της κλειστής περιόδου.
            
         2.   Στις περιπτώσεις που αναφέρονται στο άρθρο 19 παράγραφος 12 στοιχείο α) του κανονισμού (ΕΕ) αριθ. 596/2014, πριν από οποιαδήποτε εκτέλεση συναλλαγής κατά τη διάρκεια της κλειστής περιόδου, ένα πρόσωπο που ασκεί διευθυντικά καθήκοντα υποβάλλει αιτιολογημένο γραπτό αίτημα στον εκδότη για να λάβει την άδειά του να προβεί σε άμεση πώληση μετοχών αυτού του εκδότη κατά τη διάρκεια μιας κλειστής περιόδου.
   Η γραπτή αίτηση περιγράφει την προβλεπόμενη συναλλαγή και εξηγεί τον λόγο για τον οποίο η πώληση των μετοχών είναι η μόνη εύλογη εναλλακτική λύση για την εξεύρεση της αναγκαίας χρηματοδότησης.
   Άρθρο 8
   Εξαιρετικές περιστάσεις
   1.   Όταν αποφασίζει αν θα χορηγήσει την άδεια άμεσης πώλησης των μετοχών του κατά τη διάρκεια μιας κλειστής περιόδου, ο εκδότης αξιολογεί κατά περίπτωση την αναφερόμενη στο άρθρο 7 παράγραφος 2 γραπτή αίτηση του προσώπου που ασκεί διευθυντικά καθήκοντα. Ο εκδότης έχει δικαίωμα να επιτρέψει την άμεση πώληση μετοχών μόνον όταν οι περιστάσεις για τις εν λόγω συναλλαγές μπορεί να θεωρηθούν εξαιρετικές.
   2.   Οι αναφερόμενες στην παράγραφο 1 περιστάσεις θεωρούνται εξαιρετικές όταν είναι άκρως επείγουσες, απρόβλεπτες και επιτακτικές και, όταν προκαλούνται από εξωτερικούς παράγοντες προς το πρόσωπο που ασκεί διευθυντικά καθήκοντα, δεν μπορούν να ελεγχθούν από αυτό.
   3.   Εξετάζοντας το κατά πόσον οι περιστάσεις που περιγράφονται στην αναφερόμενη στο άρθρο 7 παράγραφος 2 αίτηση είναι εξαιρετικές, ο εκδότης λαμβάνει υπόψη, μεταξύ άλλων ενδείξεων, αν και σε ποιον βαθμό το πρόσωπο που ασκεί διευθυντικά καθήκοντα:
   
               α)
            
            
               αντιμετωπίζει κατά τη στιγμή της υποβολής του αιτήματός του νομικά εκτελεστή οικονομική δέσμευση ή απαίτηση·
            
         
               β)
            
            
               πρέπει να εκπληρώσει, ή βρίσκεται σε κατάσταση που δημιουργήθηκε πριν από την έναρξη της κλειστής περιόδου και απαιτεί την καταβολή ποσού σε τρίτους, συμπεριλαμβανομένης μιας φορολογικής υποχρέωσης, και δεν μπορεί ευλόγως να εκπληρώσει μια οικονομική δέσμευση ή απαίτηση με άλλα μέσα εκτός από την άμεση πώληση μετοχών.
            
         Άρθρο 9
   Χαρακτηριστικά της συναλλαγής κατά τη διάρκεια μιας κλειστής περιόδου
   Ο εκδότης έχει το δικαίωμα να επιτρέπει στο πρόσωπο που ασκεί διευθυντικά καθήκοντα στο εσωτερικό του εκδότη να εκτελεί συναλλαγές για ίδιο λογαριασμό ή για λογαριασμό τρίτου κατά τη διάρκεια κλειστής περιόδου, συμπεριλαμβανομένων, μεταξύ άλλων, περιστάσεων κατά τις οποίες το εν λόγω πρόσωπο που ασκεί διευθυντικά καθήκοντα:
   
               α)
            
            
               έχει δεχθεί ανάθεση ή χορήγηση χρηματοπιστωτικών μέσων βάσει συστήματος συμμετοχής των εργαζομένων, υπό την προϋπόθεση ότι πληρούνται οι ακόλουθοι όροι:
               
                           i)
                        
                        
                           το σύστημα συμμετοχής των εργαζομένων και οι όροι του έχουν προηγουμένως εγκριθεί από τον εκδότη σύμφωνα με το εθνικό δίκαιο και οι όροι του συστήματος συμμετοχής των εργαζομένων καθορίζουν το χρονοδιάγραμμα της ανάθεσης ή της επιχορήγησης και το ποσό των χρηματοπιστωτικών μέσων που ανατίθενται ή χορηγούνται, ή τη βάση επί της οποίας υπολογίζεται το ποσό αυτό και υπό τον όρο ότι δεν μπορεί να ασκηθεί διακριτική ευχέρεια·
                        
                     
                           ii)
                        
                        
                           το πρόσωπο που ασκεί διευθυντικά καθήκοντα δεν διαθέτει καμία διακριτική ευχέρεια όσον αφορά την αποδοχή των χρηματοπιστωτικών μέσων που ανατίθενται ή χορηγούνται·
                        
                     
         
               β)
            
            
               έχει δεχθεί ανάθεση ή χορήγηση χρηματοπιστωτικών μέσων βάσει συστήματος συμμετοχής των εργαζομένων που υλοποιείται κατά την κλειστή περίοδο, υπό τον όρο ότι ακολουθείται μία εκ των προτέρων προγραμματισμένη και οργανωμένη προσέγγιση όσον αφορά τους όρους, την περιοδικότητα, τον χρόνο της ανάθεσης, την ομάδα των δικαιούχων στους οποίους χορηγούνται τα χρηματοπιστωτικά μέσα και το ύψος των χρηματοδοτικών μέσων, και η ανάθεση ή η χορήγηση χρηματοπιστωτικών μέσων πραγματοποιείται εντός καθορισμένου πλαισίου στο οποίο καμία προνομιακή πληροφορία δεν μπορεί να επηρεάσει την ανάθεση ή τη χορήγηση των χρηματοδοτικών μέσων·
            
         
               γ)
            
            
               ασκεί δικαιώματα προαίρεσης ή αγοράς μετοχών ή μετατροπής μετατρέψιμων ομολογιών που του έχουν ανατεθεί στο πλαίσιο καθεστώτος συμμετοχής των εργαζομένων, όταν η ημερομηνία λήξης των εν λόγω δικαιωμάτων προαίρεσης, αγοράς ή μετατροπής μετατρέψιμων ομολογιών είναι εντός μιας κλειστής περιόδου, καθώς και πωλήσεις των μετοχών που αποκτήθηκαν κατά την άσκηση τέτοιων δικαιωμάτων ή μετατροπής, υπό τον όρο ότι πληρούνται όλες οι ακόλουθες προϋποθέσεις:
               
                           i)
                        
                        
                           το πρόσωπο που ασκεί διευθυντικά καθήκοντα γνωστοποιεί στον εκδότη την επιλογή του να ασκήσει τα δικαιώματα ή τη μετατροπή τουλάχιστον τέσσερις μήνες πριν από την ημερομηνία λήξης·
                        
                     
                           ii)
                        
                        
                           η απόφαση του προσώπου που ασκεί διευθυντικά καθήκοντα είναι αμετάκλητη·
                        
                     
                           iii)
                        
                        
                           το πρόσωπο που ασκεί διευθυντικά καθήκοντα έχει λάβει την άδεια από τον εκδότη πριν από τη διενέργεια της συναλλαγής·
                        
                     
         
               δ)
            
            
               αποκτά τα χρηματοπιστωτικά μέσα του εκδότη στο πλαίσιο συστήματος αποταμίευσης των εργαζομένων, υπό την προϋπόθεση ότι πληρούνται όλες οι ακόλουθες προϋποθέσεις:
               
                           i)
                        
                        
                           το πρόσωπο που ασκεί διευθυντικά καθήκοντα έχει υπαχθεί στο σύστημα πριν από την κλειστή περίοδο, εκτός εάν είναι αδύνατη η υπαγωγή του στο σύστημα σε άλλη χρονική στιγμή λόγω της ημερομηνίας έναρξης της απασχόλησης·
                        
                     
                           ii)
                        
                        
                           το πρόσωπο που ασκεί διευθυντικά καθήκοντα δεν αλλάζει τους όρους της συμμετοχής του στο σύστημα ούτε ακυρώνει τη συμμετοχή του στο σύστημα κατά τη διάρκεια της κλειστής περιόδου·
                        
                     
                           iii)
                        
                        
                           οι πράξεις αγοράς είναι σαφώς οργανωμένες με βάση τους όρους του συστήματος και το πρόσωπο που ασκεί διευθυντικά καθήκοντα δεν έχει το δικαίωμα ή τη νομική δυνατότητα να τους τροποποιήσει κατά τη διάρκεια της κλειστής περιόδου, ή έχουν προγραμματιστεί βάσει του συστήματος να πραγματοποιηθούν σε καθορισμένη ημερομηνία εντός της κλειστής περιόδου·
                        
                     
         
               ε)
            
            
               μεταφέρει ή λαμβάνει, άμεσα ή έμμεσα, τα χρηματοπιστωτικά μέσα, υπό την προϋπόθεση ότι τα χρηματοπιστωτικά μέσα μεταφέρονται μεταξύ δύο λογαριασμών του προσώπου που ασκεί διευθυντικά καθήκοντα και ότι μια τέτοια μεταφορά δεν συνεπάγεται μεταβολή της τιμής των χρηματοπιστωτικών μέσων·
            
         
               στ)
            
            
               αποκτά δικαιώματα επί μετοχών του εκδότη και η τελική ημερομηνία για την εν λόγω απόκτηση, σύμφωνα με το καταστατικό του εκδότη ή εσωτερικό κανονισμό, μειώνεται κατά τη διάρκεια της κλειστής περιόδου, υπό την προϋπόθεση ότι το πρόσωπο που ασκεί διευθυντικά καθήκοντα υποβάλλει αποδεικτικά στοιχεία στον εκδότη για τους λόγους για τους οποίους η απόκτηση δεν πραγματοποιείται σε άλλο χρονικό διάστημα, και ο εκδότης είναι ικανοποιημένος από τις παρεχόμενες εξηγήσεις.
            
         Άρθρο 10
   Κοινοποιήσιμες συναλλαγές
   1.   Κατ' εφαρμογή του άρθρου 19 του κανονισμού (ΕΕ) αριθ. 596/2014, και πέραν των συναλλαγών που αναφέρονται στο άρθρο 19 παράγραφος 7 του εν λόγω κανονισμού, τα πρόσωπα που ασκούν διευθυντικά καθήκοντα σε έναν εκδότη ή έναν συμμετέχοντα σε αγορά δικαιωμάτων εκπομπής, καθώς και τα πρόσωπα που έχουν στενούς δεσμούς με αυτά, γνωστοποιούν στον εκδότη ή στον συμμετέχοντα σε αγορά δικαιωμάτων εκπομπής και στην αρμόδια αρχή τις συναλλαγές τους.
   Οι εν λόγω γνωστοποιούμενες συναλλαγές περιλαμβάνουν όλες τις συναλλαγές οι οποίες διενεργούνται από πρόσωπα που ασκούν διευθυντικά καθήκοντα για δικό τους λογαριασμό και σχετίζονται, όσον αφορά τους εκδότες, με τις μετοχές ή τους χρεωστικούς τίτλους του εκδότη ή παράγωγα ή άλλα χρηματοπιστωτικά μέσα που συνδέονται με αυτούς και, όσον αφορά τους συμμετέχοντες σε αγορά δικαιωμάτων εκπομπής, με δικαιώματα εκπομπής ή εκπλειστηριαζόμενα προϊόντα που βασίζονται σε αυτά ή σε συνδεόμενα παράγωγα μέσα.
   2.   Οι εν λόγω γνωστοποιούμενες συναλλαγές περιλαμβάνουν τα ακόλουθα:
   
               α)
            
            
               την απόκτηση, τη διάθεση, την ανοικτή πώληση, την εγγραφή ή την ανταλλαγή·
            
         
               β)
            
            
               την αποδοχή ή την άσκηση δικαιώματος προαίρεσης μετοχών, περιλαμβανομένων των δικαιωμάτων προαίρεσης μετοχών που χορηγούνται σε διευθυντικά στελέχη ή εργαζομένους ως μέρος του συνόλου των αποδοχών τους, και τη διάθεση μετοχών που προκύπτουν από την άσκηση δικαιώματος προαίρεσης μετοχών·
            
         
               γ)
            
            
               την ανάληψη ή την άσκηση ανταλλαγής μετοχών·
            
         
               δ)
            
            
               συναλλαγές σε παράγωγα ή συνδεόμενα με αυτά, συμπεριλαμβανομένων των συναλλαγών που διευθετούνται σε μετρητά·
            
         
               ε)
            
            
               τη σύναψη σύμβασης επί διαφοράς για χρηματοπιστωτικό μέσο του ενδιαφερόμενου εκδότη ή για δικαιώματα εκπομπής ή εκπλειστηριαζόμενα προϊόντα που βασίζονται σε αυτά·
            
         
               στ)
            
            
               την αγορά, την πώληση ή την άσκηση δικαιωμάτων, μεταξύ άλλων και δικαιώματα αγοράς και πώλησης, και τίτλους επιλογής (warrants)·
            
         
               ζ)
            
            
               την εγγραφή σε αύξηση κεφαλαίου ή την έκδοση χρεωστικών τίτλων·
            
         
               η)
            
            
               συναλλαγές σε παράγωγα και χρηματοπιστωτικά μέσα που συνδέονται με χρεωστικούς τίτλους του εν λόγω εκδότη, περιλαμβανομένων των συμφωνιών ανταλλαγής κινδύνου αθέτησης·
            
         
               θ)
            
            
               τις υπό αίρεση συναλλαγές με την επέλευση των όρων και της πραγματικής εκτέλεσης των συναλλαγών·
            
         
               ι)
            
            
               την αυτόματη ή μη αυτόματη μετατροπή ενός χρηματοπιστωτικού μέσου σε άλλο χρηματοπιστωτικό μέσο, συμπεριλαμβανομένης της ανταλλαγής ομολόγων μετατρέψιμων σε μετοχές·
            
         
               ια)
            
            
               τη χορήγηση ή την είσπραξη χρηματικών ή άλλων δωρεών και κληρονομιών·
            
         
               ιβ)
            
            
               συναλλαγές σε προϊόντα βασισμένα σε δείκτη, σε δέσμες προϊόντων και παράγωγα προϊόντα, στον βαθμό που απαιτείται από το άρθρο 19 του κανονισμού (ΕΕ) αριθ. 596/2014·
            
         
               ιγ)
            
            
               συναλλαγές σε μετοχές ή μερίδια αμοιβαίων κεφαλαίων, συμπεριλαμβανομένων των οργανισμών εναλλακτικών επενδύσεων (ΟΕΕ) που αναφέρονται στο άρθρο 1 της οδηγίας 2011/61/ΕΕ του Ευρωπαϊκού Κοινοβουλίου και του Συμβουλίου (4), στον βαθμό που απαιτείται από το άρθρο 19 του κανονισμού (ΕΕ) αριθ. 596/2014·
            
         
               ιδ)
            
            
               συναλλαγές που εκτελούνται από διαχειριστή ενός ΟΕΕ στις οποίες το πρόσωπο που ασκεί διευθυντικά καθήκοντα ή ένα πρόσωπο που έχει στενούς δεσμούς με τέτοιο πρόσωπο έχει επενδύσει, στον βαθμό που απαιτείται από το άρθρο 19 του κανονισμού (ΕΕ) αριθ. 596/2014·
            
         
               ιε)
            
            
               συναλλαγές που εκτελούνται από τρίτους στο πλαίσιο ατομικού χαρτοφυλακίου ή εντολής διαχείρισης περιουσιακών στοιχείων για λογαριασμό ή προς όφελος προσώπου που ασκεί διευθυντικά καθήκοντα ή προσώπου που έχει στενούς δεσμούς με ένα τέτοιο πρόσωπο·
            
         
               ιστ)
            
            
               δανειοληψία ή δανειοδοσία μετοχών ή χρεωστικών τίτλων του εκδότη ή παραγώγων ή άλλων χρηματοπιστωτικών μέσων που συνδέονται με αυτά.
            
         Άρθρο 11
   Έναρξη ισχύος και εφαρμογή
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 3 Ιουλίου 2016.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 17 Δεκεμβρίου 2015.
      
         
            Για την Επιτροπή
         
         
            O Πρόεδρος
         
         Jean-Claude JUNCKER
      
   
   
      (1)  ΕΕ L 173 της 12.6.2014, σ. 1.
   
      (2)  Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).
   
      (3)  Κανονισμός (ΕΕ) αριθ. 600/2014 του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και για την τροποποίηση του κανονισμού (ΕΕ) αριθ. 648/2012 (ΕΕ L 173 της 12.6.2014, σ. 84).
   
      (4)  Οδηγία 2011/61/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, σχετικά με τους διαχειριστές οργανισμών εναλλακτικών επενδύσεων και για την τροποποίηση των οδηγιών 2003/41/ΕΚ και 2009/65/ΕΚ και των κανονισμών (ΕΚ) αριθ. 1060/2009 και (ΕΕ) αριθ. 1095/2010 (ΕΕ L 174 της 1.7.2011, σ. 1).
   
      ΠΑΡΑΡΤΗΜΑ I
      
         Δημόσιοι φορείς και κεντρικές τράπεζες τρίτων χωρών
      
      
                  1.
               
               
                  Αυστραλία:
                  
                              —
                           
                           
                              Κεντρική Τράπεζα της Αυστραλίας
                           
                        
                              —
                           
                           
                              Αυστραλιανή Υπηρεσία Δημοσιονομικής Διαχείρισης
                           
                        
            
                  2.
               
               
                  Βραζιλία:
                  
                              —
                           
                           
                              Κεντρική Τράπεζα της Βραζιλίας
                           
                        
                              —
                           
                           
                              Δημόσιο Ταμείο της Βραζιλίας
                           
                        
            
                  3.
               
               
                  Καναδάς:
                  
                              —
                           
                           
                              Τράπεζα του Καναδά
                           
                        
                              —
                           
                           
                              Υπουργείο Οικονομικών του Καναδά
                           
                        
            
                  4.
               
               
                  Κίνα:
                  
                              —
                           
                           
                              Λαϊκή Τράπεζα της Κίνας
                           
                        
            
                  5.
               
               
                  Ειδική Διοικητική Περιοχή Χονγκ Κονγκ:
                  
                              —
                           
                           
                              Νομισματική Αρχή του Χονγκ Κονγκ
                           
                        
                              —
                           
                           
                              Χρηματοπιστωτικές Υπηρεσίες και Δημόσιο Γραφείο του Χονγκ Κονγκ
                           
                        
            
                  6.
               
               
                  Ινδία:
                  
                              —
                           
                           
                              Κεντρική Τράπεζα της Ινδίας
                           
                        
            
                  7.
               
               
                  Ιαπωνία:
                  
                              —
                           
                           
                              Τράπεζα της Ιαπωνίας
                           
                        
                              —
                           
                           
                              Υπουργείο Οικονομικών της Ιαπωνίας
                           
                        
            
                  8.
               
               
                  Μεξικό:
                  
                              —
                           
                           
                              Τράπεζα του Μεξικού
                           
                        
                              —
                           
                           
                              Υπουργείο Οικονομικών και Δημόσιας Πίστης του Μεξικού
                           
                        
            
                  9.
               
               
                  Σινγκαπούρη:
                  
                              —
                           
                           
                              Νομισματική Αρχή της Σινγκαπούρης
                           
                        
            
                  10.
               
               
                  Νότια Κορέα:
                  
                              —
                           
                           
                              Τράπεζα της Κορέας
                           
                        
                              —
                           
                           
                              Υπουργείο Στρατηγικής και Οικονομικών της Κορέας
                           
                        
            
                  11.
               
               
                  Ελβετία:
                  
                              —
                           
                           
                              Εθνική Τράπεζα της Ελβετίας
                           
                        
                              —
                           
                           
                              Ομοσπονδιακή Οικονομική Υπηρεσία της Ελβετίας
                           
                        
            
                  12.
               
               
                  Τουρκία:
                  
                              —
                           
                           
                              Κεντρική Τράπεζα της Δημοκρατίας της Τουρκίας
                           
                        
                              —
                           
                           
                              Υφυπουργείο Οικονομικών της Δημοκρατίας της Τουρκίας
                           
                        
            
                  13.
               
               
                  Ηνωμένες Πολιτείες της Αμερικής:
                  
                              —
                           
                           
                              Ομοσπονδιακό Αποθεματικό Σύστημα
                           
                        
                              —
                           
                           
                              Υπουργείο Οικονομικών των ΗΠΑ
                           
                        
            
   
      ΠΑΡΑΡΤΗΜΑ II
      
         Ενδείξεις συμπεριφορών χειραγώγησης
      
      ΤΜΗΜΑ 1
      
         ΕΝΔΕΙΞΕΙΣ ΣΥΜΠΕΡΙΦΟΡΩΝ ΧΕΙΡΑΓΩΓΗΣΗΣ ΠΟΥ ΣΥΝΙΣΤΑΝΤΑΙ ΣΤΗ ΔΙΑΔΟΣΗ ΨΕΥΔΩΝ Ή ΠΑΡΑΠΛΑΝΗΤΙΚΩΝ ΕΝΔΕΙΞΕΩΝ ΚΑΙ ΣΤΟΝ ΤΕΧΝΗΤΟ ΠΡΟΣΔΙΟΡΙΣΜΟ ΤΩΝ ΤΙΜΩΝ [ΤΜΗΜΑ Α ΤΟΥ ΠΑΡΑΡΤΗΜΑΤΟΣ I ΤΟΥ ΚΑΝΟΝΙΣΜΟΥ (ΕΕ) αριθ. 596/2014]
      
      
                  1.
               
               
                  Πρακτικές για τον προσδιορισμό της ένδειξης Α α) του παραρτήματος I του κανονισμού (ΕΕ) αριθ. 596/2014:
                  
                              α)
                           
                           
                              Η αγορά θέσεων, επίσης από μέρη μιας αθέμιτης σύμπραξης, ενός χρηματοπιστωτικού μέσου, ενός συνδεόμενου με αυτό συμβολαίου άμεσης παράδοσης επί εμπορεύματος ή ενός εκπλειστηριαζόμενου προϊόντος βασιζόμενου σε δικαιώματα εκπομπής, στη δευτερογενή αγορά, μετά την κατανομή στην πρωτογενή αγορά με σκοπό τη διαμόρφωση της τιμής σε τεχνητό επίπεδο και την προσέλκυση του ενδιαφέροντος άλλων επενδυτών —πρακτική που είναι συνήθως γνωστή, για παράδειγμα στην αγορά των ιδίων κεφαλαίων, ως αθέμιτη σύμπραξη μετά την αρχική δημόσια προσφορά (IPO) στην οποία εμπλέκονται τα μέρη της σύμπραξης. Η πρακτική αυτή μπορεί επίσης να καταδειχθεί από τις ακόλουθες πρόσθετες ενδείξεις χειραγώγησης της αγοράς:
                              
                                          i)
                                       
                                       
                                          την ασυνήθη συγκέντρωση συναλλαγών και/ή εντολών για τη διενέργεια συναλλαγών, είτε γενικά είτε από ένα μόνο πρόσωπο που χρησιμοποιεί έναν ή περισσότερους λογαριασμούς, ή από έναν περιορισμένο αριθμό προσώπων·
                                       
                                    
                                          ii)
                                       
                                       
                                          τις συναλλαγές ή εντολές για τη διενέργεια συναλλαγών χωρίς καμία άλλη εμφανή αιτιολογία εκτός από την αύξηση της τιμής διαπραγμάτευσης ή την αύξηση του όγκου των συναλλαγών, δηλαδή σε επίπεδο παραπλήσιο με το σημείο αναφοράς κατά τη διάρκεια της ημέρας της συναλλαγής, π.χ. κατά την έναρξη ή λίγο πριν το κλείσιμο.
                                       
                                    
                        
                              β)
                           
                           
                              Η διενέργεια συναλλαγών ή η εκτέλεση εντολών κατά τρόπο που δημιουργεί προσκόμματα στο χρηματοπιστωτικό μέσο, σε συνδεόμενο με αυτό συμβόλαιο άμεσης παράδοσης επί εμπορεύματος, ή σε εκπλειστηριαζόμενο προϊόν επί δικαιωμάτων εκπομπής, σε χαμηλότερες τιμές ή σε τιμές που υπερβαίνουν ένα ορισμένο επίπεδο, με κύριο στόχο την αποτροπή αρνητικών συνεπειών που απορρέουν από τις μεταβολές της τιμής του χρηματοπιστωτικού μέσου, του συνδεόμενου με αυτό συμβολαίου άμεσης παράδοσης επί εμπορεύματος, ή ενός εκπλειστηριαζόμενου προϊόντος επί δικαιωμάτων εκπομπής —πρακτική που είναι συνήθως γνωστή ως «creation of a floor, or a ceiling in the price pattern» (δημιουργία κατώτατου ή ανώτατου επιπέδου της τιμής). Η πρακτική αυτή μπορεί επίσης να καταδειχθεί από τις ακόλουθες πρόσθετες ενδείξεις χειραγώγησης της αγοράς:
                              
                                          i)
                                       
                                       
                                          τις συναλλαγές ή εντολές οι οποίες έχουν ως αποτέλεσμα, ή είναι πιθανό να έχουν ως αποτέλεσμα, την αύξηση ή τη μείωση ή τη διατήρηση της τιμής κατά τις ημέρες που προηγούνται της έκδοσης, της προαιρετικής εξόφλησης ή της λήξης ενός συνδεδεμένου παράγωγου ή μετατρέψιμου μέσου·
                                       
                                    
                                          ii)
                                       
                                       
                                          τις συναλλαγές ή εντολές οι οποίες έχουν ως αποτέλεσμα, ή είναι πιθανό να έχουν ως αποτέλεσμα την αύξηση ή τη μείωση της σταθμισμένης μέσης τιμής της ημέρας ή μιας περιόδου κατά τη διάρκεια της χρηματιστηριακής συνεδρίασης·
                                       
                                    
                                          iii)
                                       
                                       
                                          τις συναλλαγές ή εντολές οι οποίες έχουν ως αποτέλεσμα, ή είναι πιθανό να έχουν ως αποτέλεσμα τη διατήρηση της τιμής ενός υποκείμενου χρηματοπιστωτικού μέσου, ενός συνδεόμενου με αυτό συμβολαίου άμεσης παράδοσης επί εμπορεύματος, ή ενός εκπλειστηριαζόμενου προϊόντος επί δικαιωμάτων εκπομπής, σε επίπεδο ανώτερο ή κατώτερο από μία τιμή άσκησης ή άλλο στοιχείο (π.χ. προκαθορισμένα όρια) που χρησιμοποιείται για τον καθορισμό του πληρωτέου ποσού του σχετικού παραγώγου την ημερομηνία λήξης·
                                       
                                    
                                          iv)
                                       
                                       
                                          συναλλαγές σε οποιονδήποτε τόπο διαπραγμάτευσης που έχουν ως αποτέλεσμα, ή είναι πιθανό να έχουν ως αποτέλεσμα, την τροποποίηση της τιμής του υποκείμενου χρηματοπιστωτικού μέσου, ενός συνδεόμενου με αυτό συμβολαίου άμεσης παράδοσης επί εμπορεύματος, ή ενός εκπλειστηριαζόμενου προϊόντος επί δικαιωμάτων εκπομπής, ώστε αυτή να υπερβεί ή να μη φθάσει την τιμή άσκησης ή άλλο στοιχείο (π.χ. προκαθορισμένα όρια) που χρησιμοποιείται για τον καθορισμό του πληρωτέου ποσού του σχετικού παραγώγου την ημερομηνία λήξης·
                                       
                                    
                                          v)
                                       
                                       
                                          συναλλαγές που έχουν ως αποτέλεσμα, ή είναι πιθανό να έχουν ως αποτέλεσμα, την τροποποίηση της τιμής εκκαθάρισης ενός χρηματοπιστωτικού μέσου, ενός συνδεόμενου με αυτό συμβολαίου άμεσης παράδοσης επί εμπορεύματος, ή ενός εκπλειστηριαζόμενου προϊόντος επί δικαιωμάτων εκπομπής, όταν η τιμή αυτή χρησιμοποιείται ως τιμή αναφοράς ή ως συντελεστής προσδιορισμού κατά τον υπολογισμό των απαιτήσεων περιθωρίου.
                                       
                                    
                        
                              γ)
                           
                           
                              Η εισαγωγή μικρών εντολών με στόχο να διερευνηθεί το ύψος των αφανών εντολών, που χρησιμοποιούνται ιδίως για την εκτίμηση του μεγέθους των προς εκτέλεση εντολών σε χώρους διαπραγμάτευσης χωρίς προσυναλλακτική διαφάνεια (dark platforms) —πρακτική που είναι συνήθως γνωστή ως «ping orders» (διερευνητικές εντολές).
                           
                        
                              δ)
                           
                           
                              Η εκτέλεση εντολών ή σειράς εντολών διενέργειας συναλλαγών, με σκοπό την ανακάλυψη εντολών άλλων συμμετεχόντων, και στη συνέχεια η εισαγωγή εντολής με σκοπό την αξιοποίηση των πληροφοριών που έχουν ληφθεί —πρακτική που είναι συνήθως γνωστή ως «phishing».
                           
                        
            
                  2.
               
               
                  Πρακτικές για τον προσδιορισμό της ένδειξης Α β) του παραρτήματος I του κανονισμού (ΕΕ) αριθ. 596/2014:
                  
                              α)
                           
                           
                              Η πρακτική που ορίζεται στο σημείο 1 στοιχείο α) του παρόντος τμήματος, η οποία είναι συνήθως γνωστή, για παράδειγμα στην αγορά ιδίων κεφαλαίων, ως αθέμιτη σύμπραξη μετά από μια αρχική δημόσια προσφορά στην οποία εμπλέκονται τα μέρη της σύμπραξης.
                           
                        
                              β)
                           
                           
                              Η αξιοποίηση της σημαντικής επιρροής της δεσπόζουσας θέσης στην προσφορά ή τη ζήτηση ή στους μηχανισμούς παράδοσης ενός χρηματοπιστωτικού μέσου, ενός συνδεόμενου με αυτό συμβολαίου άμεσης παράδοσης επί εμπορεύματος, ή εκπλειστηριαζόμενου προϊόντος επί δικαιωμάτων εκπομπής, με σκοπό την ουσιαστική στρέβλωση ή την πιθανή στρέβλωση των τιμών στις οποίες άλλοι συναλλασσόμενοι οφείλουν να παραδώσουν, να παραλάβουν ή να αναβάλουν την παράδοση για να εκπληρώσουν τις υποχρεώσεις τους —πρακτική που είναι συνήθως γνωστή ως «abusive squeeze».
                           
                        
                              γ)
                           
                           
                              Η διενέργεια συναλλαγών ή η εισαγωγή εντολών σε έναν τόπο διαπραγμάτευσης ή εκτός τόπου διαπραγμάτευσης (συμπεριλαμβανομένης της καταχώρισης εκδηλώσεων ενδιαφέροντος) με σκοπό τη χειραγώγηση της τιμής του ίδιου χρηματοπιστωτικού μέσου σε άλλον τόπο διαπραγμάτευσης ή εκτός τόπου διαπραγμάτευσης, ενός συνδεόμενου με αυτό συμβολαίου άμεσης παράδοσης επί εμπορευμάτων, ή εκπλειστηριαζόμενου προϊόντος επί δικαιωμάτων εκπομπής —πρακτική που είναι συνήθως γνωστή ως «inter-trading venues manipulation» (η διενέργεια συναλλαγών σε έναν τόπο διαπραγμάτευσης ή εκτός τόπου διαπραγμάτευσης, με σκοπό τη χειραγώγηση της τιμής ενός χρηματοπιστωτικού μέσου σε άλλον τόπο διαπραγμάτευσης ή εκτός τόπου διαπραγμάτευσης). Η πρακτική αυτή μπορεί επίσης να καταδειχθεί από τις ακόλουθες πρόσθετες ενδείξεις χειραγώγησης της αγοράς:
                              
                                          i)
                                       
                                       
                                          την εκτέλεση μιας συναλλαγής, την αλλαγή των τιμών αγοράς και πώλησης, όταν η διαφορά μεταξύ των τιμών αγοράς και πώλησης είναι παράγοντας καθορισμού της τιμής οποιασδήποτε άλλης συναλλαγής στον, ίδιο ή μη, τόπο της διαπραγμάτευσης·
                                       
                                    
                                          ii)
                                       
                                       
                                          τις ενδείξεις που ορίζονται στο σημείο 1 στοιχείο β) σημεία i), iii), iv) και v) του παρόντος τμήματος.
                                       
                                    
                        
                              δ)
                           
                           
                              Η διενέργεια συναλλαγών ή η καταχώριση εντολών σε έναν τόπο διαπραγμάτευσης ή εκτός τόπου διαπραγμάτευσης (συμπεριλαμβανομένης της καταχώρισης εκδηλώσεων ενδιαφέροντος) με σκοπό τη χειραγώγηση της τιμής ενός συνδεόμενου χρηματοπιστωτικού μέσου σε άλλον ή στον ίδιο τόπο διαπραγμάτευσης ή εκτός τόπου διαπραγμάτευσης, ενός συνδεόμενου συμβολαίου άμεσης παράδοσης επί εμπορεύματος, ή συνδεόμενου εκπλειστηριαζόμενου προϊόντος επί δικαιωμάτων εκπομπής —πρακτική που είναι συνήθως γνωστή ως «cross-product manipulation» (διαπραγμάτευση σε χρηματοπιστωτικό μέσο με σκοπό τη χειραγώγηση της τιμής ενός συνδεόμενου χρηματοπιστωτικού μέσου σε άλλον ή στον ίδιο τόπο διαπραγμάτευσης ή εκτός τόπου διαπραγμάτευσης). Η πρακτική αυτή μπορεί επίσης να καταδειχθεί από τις ακόλουθες πρόσθετες ενδείξεις χειραγώγησης της αγοράς που αναφέρονται στο σημείο 1 στοιχείο β) σημεία i), iii), iv) και v) και στο σημείο 2 στοιχείο γ) σημείο i) του παρόντος τμήματος.
                           
                        
            
                  3.
               
               
                  Πρακτικές για τον προσδιορισμό της ένδειξης Α γ) του παραρτήματος I του κανονισμού (ΕΕ) αριθ. 596/2014:
                  
                              α)
                           
                           
                              Η σύναψη συμφωνιών για την πώληση ή την αγορά ενός χρηματοπιστωτικού μέσου, ενός συνδεόμενου με αυτό συμβολαίου άμεσης παράδοσης επί εμπορεύματος, ή εκπλειστηριαζόμενου προϊόντος επί δικαιωμάτων εκπομπής, χωρίς μεταβίβαση της κυριότητας ή κίνδυνο αγοράς, ή όταν η κυριότητα επί του προϊόντος ή ο κίνδυνος αγοράς μεταβιβάζεται μεταξύ των μερών τα οποία ενεργούν στο πλαίσιο συντονισμένης δράσης ή αθέμιτης σύμπραξης —πρακτική που είναι συνήθως γνωστή ως «wash trades». Η πρακτική αυτή μπορεί επίσης να καταδειχθεί από τις ακόλουθες πρόσθετες ενδείξεις χειραγώγησης της αγοράς:
                              
                                          i)
                                       
                                       
                                          την ασυνήθη επανάληψη μιας συναλλαγής μεταξύ ενός μικρού αριθμού συναλλασσόμενων για ορισμένο χρονικό διάστημα·
                                       
                                    
                                          ii)
                                       
                                       
                                          τις συναλλαγές ή τις εντολές οι οποίες τροποποιούν, ή είναι πιθανόν να τροποποιήσουν, την αποτίμηση θέσης χωρίς τη μείωση/αύξηση του μεγέθους της θέσης·
                                       
                                    
                                          iii)
                                       
                                       
                                          την ένδειξη που αναφέρεται στο σημείο 1 στοιχείο α) σημείο i) του παρόντος τμήματος.
                                       
                                    
                        
                              β)
                           
                           
                              Η εισαγωγή εντολών ή η διενέργεια συναλλαγής ή σειράς συναλλαγών εμφανιζόμενων σε δημόσια οθόνη με σκοπό να δημιουργηθεί εντύπωση συναλλακτικής δραστηριότητας επί ενός χρηματοπιστωτικού μέσου ή μεταβολής της τιμής του, ενός συνδεόμενου με αυτό συμβολαίου άμεσης παράδοσης επί εμπορεύματος, ή ενός εκπλειστηριαζόμενου προϊόντος επί δικαιωμάτων εκπομπής —πρακτική που είναι συνήθως γνωστή ως «painting the tape». Η πρακτική αυτή μπορεί επίσης να καταδειχθεί από τις ενδείξεις που αναφέρονται στο σημείο 1 στοιχείο α) σημείο i) όσο και στο σημείο 3 στοιχείο α) σημείο i) του παρόντος τμήματος.
                           
                        
                              γ)
                           
                           
                              Συναλλαγές που εκτελούνται ως αποτέλεσμα της εισαγωγής εντολών αγοράς και πώλησης στην ίδια ή σχεδόν την ίδια χρονική στιγμή, για πολύ παραπλήσιο όγκο και πολύ παραπλήσια τιμή, από τον ίδιο συναλλασσόμενο ή από διαφορετικά, αλλά συνεργούντα μέρη —πρακτική που είναι συνήθως γνωστή ως «improper matched orders». Η πρακτική αυτή μπορεί επίσης να καταδειχθεί από τις ακόλουθες πρόσθετες ενδείξεις χειραγώγησης της αγοράς:
                              
                                          i)
                                       
                                       
                                          τις συναλλαγές ή εντολές οι οποίες έχουν ως αποτέλεσμα, ή είναι πιθανό να έχουν ως αποτέλεσμα, τον καθορισμό μιας τιμής της αγοράς, όταν η ρευστότητα ή το βάθος του βιβλίου εντολών δεν αρκεί για τον καθορισμό μιας τιμής εντός της συνεδρίασης·
                                       
                                    
                                          ii)
                                       
                                       
                                          τις ενδείξεις που αναφέρονται στο σημεία 1 στοιχείο α) σημείο i) και σημείο 3 στοιχείο α) σημεία i) και ii) του παρόντος τμήματος.
                                       
                                    
                        
                              δ)
                           
                           
                              Η συναλλαγή ή σειρά συναλλαγών που αποσκοπούν στην απόκρυψη της ταυτότητας του δικαιούχου ενός χρηματοπιστωτικού μέσου, ενός συνδεόμενου με αυτό συμβολαίου άμεσης παράδοσης επί εμπορεύματος, ή ενός εκπλειστηριαζόμενου προϊόντος επί δικαιωμάτων εκπομπής, κατά παράβαση των απαιτήσεων περί δημοσιοποίησης μέσω της διακράτησης του χρηματοπιστωτικού μέσου, του συνδεόμενου με αυτό συμβολαίου άμεσης παράδοσης επί εμπορεύματος, ή ενός εκπλειστηριαζόμενου προϊόντος επί δικαιωμάτων εκπομπής στο όνομα ενός ή περισσότερων μερών της αθέμιτης σύμπραξης. Οι δημοσιοποιούμενες πληροφορίες είναι παραπλανητικές όσον αφορά τον πραγματικό δικαιούχο του χρηματοπιστωτικού μέσου, του συνδεόμενου με αυτό συμβολαίου άμεσης παράδοσης επί εμπορεύματος, ή ενός εκπλειστηριαζόμενου προϊόντος επί δικαιωμάτων εκπομπής —πρακτική που είναι συνήθως γνωστή ως «concealing ownership» (απόκρυψη της ταυτότητας του δικαιούχου). Η πρακτική αυτή μπορεί επίσης να καταδειχθεί από τις ενδείξεις που περιγράφονται στο σημείο 3 στοιχείο α) σημείο i) του παρόντος τμήματος.
                           
                        
            
                  4.
               
               
                  Πρακτικές για τον προσδιορισμό της ένδειξης Α δ) του παραρτήματος I του κανονισμού (ΕΕ) αριθ. 596/2014:
                  
                              α)
                           
                           
                              Η πρακτική που ορίζεται στο σημείο 3 στοιχείο β) του παρόντος τμήματος, η οποία είναι συνήθως γνωστή ως «painting the tape».
                           
                        
                              β)
                           
                           
                              Η πρακτική που ορίζεται στο σημείο 3 στοιχείο γ) του παρόντος τμήματος, η οποία είναι συνήθως γνωστή ως «improper matched orders».
                           
                        
                              γ)
                           
                           
                              Η λήψη θετικής θέσης σε ένα χρηματοπιστωτικό μέσο, σε συνδεόμενο με αυτό συμβόλαιο άμεσης παράδοσης επί εμπορεύματος, ή σε εκπλειστηριαζόμενο προϊόν επί δικαιωμάτων εκπομπής και η συνέχιση της αγοραστικής δραστηριότητας και/ή διάδοση παραπλανητικών θετικών πληροφοριών σχετικά με το χρηματοπιστωτικό μέσο, το συνδεόμενο με αυτό συμβόλαιο άμεσης παράδοσης επί εμπορεύματος, ή ένα εκπλειστηριαζόμενο προϊόν επί δικαιωμάτων εκπομπής, με σκοπό την αύξηση της τιμής του χρηματοπιστωτικού μέσου, του συνδεόμενου με αυτό συμβολαίου άμεσης παράδοσης επί εμπορεύματος, ή του εκπλειστηριαζόμενου προϊόντος επί δικαιωμάτων εκπομπής, μέσω της προσέλκυσης άλλων αγοραστών. Όταν η τιμή βρίσκεται σε τεχνητά υψηλό επίπεδο, η θετική θέση ρευστοποιείται — πρακτική που είναι συνήθως γνωστή ως «pump and dump».
                           
                        
                              δ)
                           
                           
                              Η λήψη αρνητικής θέσης σε ένα χρηματοπιστωτικό μέσο, σε συνδεόμενο με αυτό συμβόλαιο άμεσης παράδοσης επί εμπορεύματος, ή σε εκπλειστηριαζόμενο προϊόν επί δικαιωμάτων εκπομπής και η συνέχιση της αγοραστικής δραστηριότητας και/ή διάδοση παραπλανητικών αρνητικών πληροφοριών σχετικά με το χρηματοπιστωτικό μέσο, το συνδεόμενο με αυτό συμβόλαιο άμεσης παράδοσης επί εμπορεύματος, ή το εκπλειστηριαζόμενο προϊόν επί δικαιωμάτων εκπομπής, με σκοπό τη μείωση της τιμής του χρηματοπιστωτικού μέσου, του συμβολαίου άμεσης παράδοσης επί εμπορεύματος, ή του εκπλειστηριαζόμενου προϊόντος επί δικαιωμάτων εκπομπής, μέσω της προσέλκυσης άλλων πωλητών. Όταν πέσει η τιμή, η κατεχόμενη θέση ρευστοποιείται —πρακτική που είναι συνήθως γνωστή ως «trash and cash».
                           
                        
                              ε)
                           
                           
                              Η εισαγωγή μεγάλου αριθμού εντολών και/ή ακυρώσεων και/ή ενημερώσεων εντολών με στόχο τη δημιουργία αβεβαιότητας στους λοιπούς συμμετέχοντες, επιβραδύνοντας τη διαδικασία εκτέλεσης συναλλαγών, και τη συγκάλυψη της δικής τους στρατηγικής —πρακτική που είναι συνήθως γνωστή ως «quote stuffing».
                           
                        
                              στ)
                           
                           
                              Η εισαγωγή εντολών ή σειράς εντολών διενέργειας συναλλαγών, ή η εκτέλεση συναλλαγών ή σειράς συναλλαγών, που είναι πιθανό να σηματοδοτήσει την έναρξη ή την ενίσχυση μιας τάσης και να ενθαρρύνει άλλους συμμετέχοντες να επιταχύνουν ή να διευρύνουν την εν λόγω τάση, με σκοπό να δημιουργηθεί ευκαιρία ρευστοποίησης ή ανοίγματος μιας θέσης σε ευνοϊκή τιμή —πρακτική που είναι συνήθως γνωστή ως «momentum ignition» (πυροδότηση τάσης). Η πρακτική αυτή μπορεί επίσης να φανεί από το υψηλό ποσοστό ακύρωσης εντολών (π.χ. δείκτης εντολών προς συναλλαγές), το οποίο μπορεί να συνδυάζεται με έναν δείκτη όγκου συναλλαγών (π.χ. αριθμός χρηματοπιστωτικών μέσων ανά εντολή).
                           
                        
            
                  5.
               
               
                  Πρακτικές για τον προσδιορισμό της ένδειξης Α ε) του παραρτήματος I του κανονισμού (ΕΕ) αριθ. 596/2014:
                  
                              α)
                           
                           
                              Η πρακτική που ορίζεται στο σημείο 1 στοιχείο β) του παρόντος τμήματος, η οποία είναι συνήθως γνωστή ως «creation of a floor, or a ceiling in the price pattern».
                           
                        
                              β)
                           
                           
                              Η πρακτική που ορίζεται στο σημείο 2 στοιχείο γ) του παρόντος τμήματος, που είναι συνήθως γνωστή ως «inter-trading venues manipulation» (διενέργεια συναλλαγών σε έναν τόπο διαπραγμάτευσης ή εκτός τόπου διαπραγμάτευσης με σκοπό τη χειραγώγηση της τιμής ενός χρηματοπιστωτικού μέσου σε άλλον τόπο διαπραγμάτευσης ή εκτός τόπου διαπραγμάτευσης).
                           
                        
                              γ)
                           
                           
                              Η πρακτική που ορίζεται στο σημείο 2 στοιχείο δ) του παρόντος τμήματος που είναι συνήθως γνωστή ως «cross-product manipulation» (διενέργεια συναλλαγών επί χρηματοπιστωτικού μέσου με σκοπό τη χειραγώγηση της τιμής ενός συνδεόμενου με αυτό χρηματοπιστωτικού μέσου σε άλλον ή στον ίδιο τόπο διαπραγμάτευσης ή εκτός τόπου διαπραγμάτευσης).
                           
                        
                              δ)
                           
                           
                              Η αγορά ή πώληση χρηματοπιστωτικού μέσου, ενός συνδεόμενου με αυτό συμβολαίου άμεσης παράδοσης επί εμπορεύματος, ή εκπλειστηριαζόμενου προϊόντος επί δικαιωμάτων εκπομπής, εκ προθέσεως, κατά τον χρόνο αναφοράς της συνεδρίασης (π.χ. έναρξη, κλείσιμο, εκκαθάριση) σε μια προσπάθεια αύξησης, μείωσης ή διατήρησης της τιμής αναφοράς (π.χ. τιμή ανοίγματος, τιμή κλεισίματος, τιμή εκκαθάρισης) σε ένα συγκεκριμένο επίπεδο —που είναι συνήθως γνωστή ως «marking the close». Η πρακτική αυτή μπορεί επίσης να καταδειχθεί από τις ακόλουθες πρόσθετες ενδείξεις χειραγώγησης της αγοράς:
                              
                                          i)
                                       
                                       
                                          την εισαγωγή εντολών που αντιπροσωπεύουν σημαντικούς όγκους στο κεντρικό βιβλίο εντολών του συστήματος συναλλαγών λίγα λεπτά πριν από το στάδιο καθορισμού της τιμής της δημοπρασίας και την ακύρωση των εν λόγω εντολών λίγα δευτερόλεπτα πριν από το κλείσιμο του βιβλίου εντολών για τον υπολογισμό της τιμής της δημοπρασίας, έτσι ώστε η θεωρητική τιμή ανοίγματος να μπορεί να φαίνεται υψηλότερη/χαμηλότερη από αυτήν που θα ήταν σε διαφορετική περίπτωση·
                                       
                                    
                                          ii)
                                       
                                       
                                          τις ενδείξεις που ορίζονται στο σημείο 1 στοιχείο β) σημεία i), iii), iv) και v) του παρόντος τμήματος·
                                       
                                    
                                          iii)
                                       
                                       
                                          τις συναλλαγές που εκτελούνται ή την υποβολή εντολών σε χρονική στιγμή κοντά στο σημείο αναφοράς κατά την ημέρα της συναλλαγής, οι οποίες, λόγω του όγκου τους σε σχέση με την αγορά, θα έχουν σημαντικό αντίκτυπο στην προσφορά ή τη ζήτηση ή την τιμή ή την αξία·
                                       
                                    
                                          iv)
                                       
                                       
                                          τις συναλλαγές ή εντολές για τη διενέργεια συναλλαγών χωρίς καμία άλλη εμφανή αιτιολογία εκτός από την αύξηση/μείωση της τιμής ή την αύξηση του όγκου των συναλλαγών, σε χρονική στιγμή κοντά στο σημείο αναφοράς κατά την ημέρα της συναλλαγής, π.χ. κατά την έναρξη ή λίγο πριν από το κλείσιμο.
                                       
                                    
                        
                              ε)
                           
                           
                              Η εισαγωγή πολλαπλών ή μεγάλων εντολών στη μία πλευρά του βιβλίου εντολών, οι οποίες συνήθως βρίσκονται σε απόσταση από την πρώτη επαφή —εκτέλεση, με την πρόθεση εκτέλεσης συναλλαγής στην αντίθετη πλευρά του βιβλίου εντολών. Αφού εκτελεστεί η συναλλαγή, οι παραπλανητικές εντολές ανακαλούνται —πρακτική που είναι συνήθως γνωστή ως «layering και spoofing» (εισαγωγή παραπλανητικών εντολών). Η πρακτική αυτή μπορεί επίσης να καταδειχθεί από την ένδειξη που ορίζεται στο σημείο 4 στοιχείο στ) σημείο i).
                           
                        
                              στ)
                           
                           
                              Η πρακτική που ορίζεται στο σημείο 4 στοιχείο ε) του παρόντος τμήματος, που είναι συνήθως γνωστή ως «quote stuffing».
                           
                        
                              ζ)
                           
                           
                              Η πρακτική που ορίζεται στο σημείο 4 στοιχείο στ) του παρόντος τμήματος, που είναι συνήθως γνωστή ως «momentum ignition».
                           
                        
            
                  6.
               
               
                  Πρακτικές για τον προσδιορισμό της ένδειξης Α στ) του παραρτήματος I του κανονισμού (ΕΕ) αριθ. 596/2014:
                  
                              α)
                           
                           
                              Η εισαγωγή εντολών που ανακαλούνται πριν από την εκτέλεση, η οποία έχει ως αποτέλεσμα, ή είναι πιθανό να έχει ως αποτέλεσμα τη δημιουργία παραπλανητικής εντύπωσης ότι υπάρχει ζήτηση για ή προσφορά ενός χρηματοπιστωτικού μέσου, ενός συνδεόμενου με αυτό συμβολαίου άμεσης παράδοσης επί εμπορεύματος, ή εκπλειστηριαζόμενου προϊόντος επί δικαιωμάτων εκπομπής στην εν λόγω τιμή αυτή —πρακτική που είναι συνήθως γνωστή ως «placing orders with no intention of executing them» (τοποθέτηση εντολών χωρίς πρόθεση να εκτελεστούν). Η πρακτική αυτή μπορεί επίσης να καταδειχθεί από τις ακόλουθες πρόσθετες ενδείξεις χειραγώγησης της αγοράς:
                              
                                          i)
                                       
                                       
                                          τις εντολές που εισάγονται σε τιμή η οποία αυξάνει τη ζήτηση ή μειώνει την προσφορά και έχει ως αποτέλεσμα, ή είναι πιθανό να έχει ως αποτέλεσμα, την αύξηση ή τη μείωση της τιμής ενός συνδεόμενου χρηματοπιστωτικού μέσου·
                                       
                                    
                                          ii)
                                       
                                       
                                          την ένδειξη που αναφέρεται στο σημείο 4 στοιχείο στ) σημείο i) του παρόντος τμήματος.
                                       
                                    
                        
                              β)
                           
                           
                              Η πρακτική που ορίζεται στο σημείο 1 στοιχείο β) του παρόντος τμήματος, που συνήθως είναι γνωστή ως «creation of a floor, or a ceiling, in the price pattern».
                           
                        
                              γ)
                           
                           
                              Μετακίνηση του ανοίγματος των τιμών αγοράς και πώλησης και/ή διατήρησή του σε τεχνητά επίπεδα, κάνοντας κατάχρηση της ισχύος στην αγορά, πρακτική που είναι συνήθως γνωστή ως υπερβολικό άνοιγμα των τιμών αγοράς και πώλησης. Η πρακτική αυτή μπορεί επίσης να καταδειχθεί από τις ακόλουθες πρόσθετες ενδείξεις χειραγώγησης της αγοράς:
                              
                                          i)
                                       
                                       
                                          τις συναλλαγές ή εντολές οι οποίες έχουν ως αποτέλεσμα, ή είναι πιθανό να έχουν ως αποτέλεσμα, την παράκαμψη των διασφαλίσεων για τις συναλλαγές της αγοράς (π.χ. όρια τιμών, όρια όγκου συναλλαγών, παράμετροι του ανοίγματος των τιμών αγοράς και πώλησης κ.λπ.)·
                                       
                                    
                                          ii)
                                       
                                       
                                          την ένδειξη που αναφέρεται στο σημείο 2 στοιχείο γ) σημείο i) του παρόντος τμήματος.
                                       
                                    
                        
                              δ)
                           
                           
                              Η εισαγωγή εντολών οι οποίες αυξάνουν τη ζήτηση (ή μειώνουν την προσφορά) για ένα χρηματοπιστωτικό μέσο, ένα συνδεόμενο με αυτό συμβόλαιο άμεσης παράδοσης επί εμπορεύματος, ή ένα εκπλειστηριαζόμενο προϊόν επί δικαιωμάτων εκπομπής, με σκοπό την αύξηση (ή τη μείωση) της τιμής του —πρακτική που είναι συνήθως γνωστή ως «advancing the bid». Η πρακτική αυτή μπορεί επίσης να καταδειχθεί από την ένδειξη που ορίζεται στο σημείο 6 στοιχείο α) σημείο i) του παρόντος τμήματος.
                           
                        
                              ε)
                           
                           
                              Η πρακτική που ορίζεται στο σημείο 2 στοιχείο γ) του παρόντος τμήματος, που είναι συνήθως γνωστή ως «inter-trading venues manipulation» (διενέργεια συναλλαγών σε έναν τόπο διαπραγμάτευσης ή εκτός τόπου διαπραγμάτευσης με σκοπό τη χειραγώγηση της τιμής ενός χρηματοπιστωτικού μέσου σε άλλον τόπο διαπραγμάτευσης ή εκτός τόπου διαπραγμάτευσης).
                           
                        
                              στ)
                           
                           
                              Η πρακτική που ορίζεται στο σημείο 2 στοιχείο δ) του παρόντος τμήματος, που είναι συνήθως γνωστή ως «cross-product manipulation» (διενέργεια συναλλαγών σε χρηματοπιστωτικό μέσο με σκοπό τη χειραγώγηση της τιμής ενός χρηματοπιστωτικού μέσου σε άλλο ή στον ίδιο τόπο διαπραγμάτευσης ή εκτός τόπου διαπραγμάτευσης).
                           
                        
                              ζ)
                           
                           
                              Η πρακτική που ορίζεται στο σημείο 5 στοιχείο ε) του παρόντος τμήματος, που είναι συνήθως γνωστή ως «layering» και «spoofing».
                           
                        
                              η)
                           
                           
                              Η πρακτική που ορίζεται στο σημείο 4 στοιχείο ε) του παρόντος τμήματος, που είναι συνήθως γνωστή ως «quote stuffing».
                           
                        
                              θ)
                           
                           
                              Η πρακτική που ορίζεται στο σημείο 4 στοιχείο στ) του παρόντος τμήματος, που είναι συνήθως γνωστή ως «momentum ignition».
                           
                        
                              ι)
                           
                           
                              Υποβολή εντολών για διενέργεια συναλλαγών, με σκοπό την προσέλκυση άλλων φορέων της αγοράς που χρησιμοποιούν παραδοσιακές τεχνικές διαπραγμάτευσης («slow traders»), οι οποίες στη συνέχεια αναθεωρούνται εσπευσμένα σε λιγότερο ευνοϊκούς όρους, με την ελπίδα εκτέλεσης της συναλλαγής για την αποκόμιση κέρδους σε βάρος της ροής εισόδου των εντολών των «slow traders», πρακτική που είναι συνήθως γνωστή ως «smoking».
                           
                        
            
                  7.
               
               
                  Πρακτικές για τον προσδιορισμό της ένδειξης Α ζ) του παραρτήματος I του κανονισμού (ΕΕ) αριθ. 596/2014:
                  
                              α)
                           
                           
                              Η πρακτική που ορίζεται στο σημείο 5 στοιχείο δ) του παρόντος τμήματος, που είναι συνήθως γνωστή ως «marking the close».
                           
                        
                              β)
                           
                           
                              Η πρακτική που ορίζεται στο σημείο 1 στοιχείο α) του παρόντος τμήματος, που είναι συνήθως γνωστή, για παράδειγμα στην αγορά ιδίων κεφαλαίων, ως «αθέμιτη σύμπραξη στην αγορά μετά την αρχική δημόσια προσφορά στην οποία εμπλέκονται τα μέρη της σύμπραξης».
                           
                        
                              γ)
                           
                           
                              Η πρακτική που ορίζεται στο σημείο 1 στοιχείο β) του παρόντος τμήματος, που είναι συνήθως γνωστή ως «creation of a floor, or a ceiling in the price pattern» (δημιουργία κατώτατου ή ανώτατου επιπέδου τιμών).
                           
                        
                              δ)
                           
                           
                              Η πρακτική που ορίζεται στο σημείο 2 στοιχείο γ) του παρόντος τμήματος, που είναι συνήθως γνωστή ως «inter-trading venues manipulation» (διενέργεια συναλλαγών σε έναν τόπο διαπραγμάτευσης ή εκτός τόπου διαπραγμάτευσης με σκοπό τη χειραγώγηση της τιμής ενός χρηματοπιστωτικού μέσου σε άλλον τόπο διαπραγμάτευσης ή εκτός τόπου διαπραγμάτευσης).
                           
                        
                              ε)
                           
                           
                              Η πρακτική που ορίζεται στο σημείο 2 στοιχείο δ) του παρόντος τμήματος, που είναι συνήθως γνωστή ως «cross-product manipulation» (διενέργεια συναλλαγών σε χρηματοπιστωτικό μέσο με σκοπό τη χειραγώγηση της τιμής ενός χρηματοπιστωτικού μέσου σε άλλο ή στον ίδιο τόπο διαπραγμάτευσης ή εκτός τόπου διαπραγμάτευσης).
                           
                        
                              στ)
                           
                           
                              Η σύναψη συμφωνιών με σκοπό τη στρέβλωση του κόστους που συνδέεται με μια σύμβαση βασικών εμπορευμάτων, όπως η ασφάλιση ή οι εμπορευματικές μεταφορές, με αποτέλεσμα τη διαμόρφωση της τιμής εκκαθάρισης του χρηματοπιστωτικού μέσου ή ενός συνδεόμενου με αυτό συμβολαίου άμεσης παράδοσης επί εμπορεύματος σε μη κανονικό ή τεχνητό επίπεδο.
                           
                        
            
                  8.
               
               
                  Η πρακτική που ορίζεται στο σημείο 2 στοιχείο γ) του παρόντος τμήματος και αναφέρεται επίσης στο σημείο 5 στοιχείο γ), στο σημείο 6 στοιχείο ε) και στο σημείο 7 στοιχείο δ) του παρόντος τμήματος έχει σημασία στο πλαίσιο του πεδίου εφαρμογής του κανονισμού (ΕΕ) αριθ. 596/2014 όσον αφορά τη χειραγώγηση μεταξύ τόπων διαπραγμάτευσης.
               
            
                  9.
               
               
                  Η πρακτική που ορίζεται στο σημείο 2 στοιχείο δ) του παρόντος τμήματος και αναφέρεται επίσης στο σημείο 5 στοιχείο γ), στο σημείο 6 στοιχείο στ) και στο σημείο 7 στοιχείο ε) του παρόντος τμήματος έχει σημασία στο πλαίσιο του πεδίου εφαρμογής του κανονισμού (ΕΕ) αριθ. 596/2014 όσον αφορά τη χειραγώγηση μεταξύ τόπων διαπραγμάτευσης, λαμβάνοντας υπόψη ότι η τιμή ή η αξία ενός χρηματοπιστωτικού μέσου μπορεί να εξαρτάται από ή να έχει επίπτωση στην τιμή ή την αξία ενός άλλου χρηματοπιστωτικού μέσου ή συμβολαίου άμεσης παράδοσης επί εμπορεύματος.
               
            ΤΜΗΜΑ 2
      
         ΕΝΔΕΙΞΕΙΣ ΣΥΜΠΕΡΙΦΟΡΩΝ ΠΟΥ ΣΥΝΙΣΤΑΝΤΑΙ ΣΤΗ ΧΡΗΣΗ ΠΑΡΑΠΛΑΝΗΤΙΚΩΝ ΜΕΘΟΔΕΥΣΕΩΝ Ή ΚΑΘΕ ΑΛΛΗΣ ΠΑΡΑΠΛΑΝΗΣΗΣ Ή ΤΕΧΝΑΣΜΑΤΟΣ [ΤΜΗΜΑ Β ΤΟΥ ΠΑΡΑΡΤΗΜΑΤΟΣ I ΤΟΥ ΚΑΝΟΝΙΣΜΟΥ (ΕΕ) αριθ. 596/2014]
      
      
                  1.
               
               
                  Πρακτικές για τον προσδιορισμό της ένδειξης Β α) του παραρτήματος I του κανονισμού (ΕΕ) αριθ. 596/2014:
                  
                              α)
                           
                           
                              Η διάδοση ψευδών ή παραπλανητικών πληροφοριών σχετικά με την αγορά από τα μέσα μαζικής ενημέρωσης, συμπεριλαμβανομένου του διαδικτύου, ή με οποιοδήποτε άλλο μέσο, οι οποίες έχουν ή είναι πιθανό να έχουν ως αποτέλεσμα τη μετακίνηση της τιμής ενός χρηματοπιστωτικού μέσου, ενός συνδεόμενου συμβολαίου άμεσης παράδοσης επί εμπορεύματος, ή εκπλειστηριαζόμενου προϊόντος επί δικαιωμάτων εκπομπής, προς μια κατεύθυνση ευνοϊκή για την κατεχόμενη θέση ή προς συναλλαγή προγραμματισμένη από το πρόσωπο ή τα πρόσωπα που ενδιαφέρονται για τη διάδοση των πληροφοριών.
                           
                        
                              β)
                           
                           
                              Το άνοιγμα θέσης σε χρηματοπιστωτικό μέσο, σε συνδεόμενο με αυτό συμβόλαιο άμεσης παράδοσης επί εμπορεύματος, ή σε εκπλειστηριαζόμενο προϊόν επί δικαιωμάτων εκπομπής και το κλείσιμο αυτής της θέσης αμέσως μετά τη δημοσιοποίηση στο κοινό και την έμφαση στη μακρά περίοδο διατήρησης της επένδυσης —πρακτική που είναι συνήθως γνωστή ως «opening a position and closing it immediately after its public disclosure» (άνοιγμα και κλείσιμο μιας θέσης αμέσως μετά τη δημοσιοποίησή της).
                           
                        
                              γ)
                           
                           
                              Η πρακτική που ορίζεται στο σημείο 4 στοιχείο γ) του τμήματος 1, που είναι συνήθως γνωστή ως «pump and dump». Η πρακτική αυτή μπορεί επίσης να καταδειχθεί από τις ακόλουθες πρόσθετες ενδείξεις χειραγώγησης της αγοράς:
                              
                                          i)
                                       
                                       
                                          τη διάδοση ειδήσεων από τα μέσα ενημέρωσης σχετικά με την αύξηση (ή τη μείωση) μιας ειδικής συμμετοχής πριν από ή αμέσως μετά από μια ασυνήθιστη εξέλιξη της τιμής ενός χρηματοπιστωτικού μέσου·
                                       
                                    
                                          ii)
                                       
                                       
                                          την ένδειξη που αναφέρεται στο σημείο 5 στοιχείο δ) σημείο i) του τμήματος 1.
                                       
                                    
                        
                              δ)
                           
                           
                              Η πρακτική που ορίζεται στο σημείο 4 στοιχείο δ) του τμήματος 1, και είναι συνήθως γνωστή ως «trash and cash». Η πρακτική αυτή μπορεί επίσης να καταδειχθεί από τις ενδείξεις που αναφέρονται στο σημείο 5 στοιχείο δ) σημείο i) του τμήματος 1 και στο σημείο 1 στοιχείο γ) σημείο i) του παρόντος τμήματος.
                           
                        
                              ε)
                           
                           
                              Η πρακτική που ορίζεται στο σημείο 3 στοιχείο δ) του τμήματος 1, η οποία είναι συνήθως γνωστή ως «concealing ownership».
                           
                        
                              στ)
                           
                           
                              Η μετακίνηση ή αποθήκευση των ενσώματων βασικών εμπορευμάτων, που θα μπορούσε να δημιουργήσει παραπλανητική εντύπωση σχετικά με την προσφορά ή τη ζήτηση ή σχετικά με την τιμή ή την αξία ενός βασικού εμπορεύματος ή του παραδοτέου σε ένα χρηματοπιστωτικό μέσο ή ενός συνδεόμενου με αυτό συμβολαίου άμεσης παράδοσης επί εμπορεύματος.
                           
                        
                              ζ)
                           
                           
                              Η μετακίνηση πλοίου κενού φορτίου, γεγονός που θα μπορούσε να δημιουργήσει λανθασμένη ή παραπλανητική εντύπωση σχετικά με την προσφορά ενός ή τη ζήτηση για ή την τιμή ή την αξία ενός εμπορεύματος ή του παραδοτέου σε ένα χρηματοπιστωτικό μέσο ή σε συνδεόμενο με αυτό συμβόλαιο άμεσης παράδοσης επί εμπορεύματος.
                           
                        
            
                  2.
               
               
                  Πρακτικές για τον προσδιορισμό της ένδειξης Β β) του παραρτήματος I του κανονισμού (ΕΕ) αριθ. 596/2014:
                  
                              α)
                           
                           
                              Η πρακτική που ορίζεται στο σημείο 1 στοιχείο α) του παρόντος τμήματος. Η πρακτική αυτή μπορεί επίσης να καταδειχθεί με την εισαγωγή εντολών ή τη διενέργεια συναλλαγών πριν ή αμέσως μετά αφότου ο συμμετέχων στην αγορά ή πρόσωπα τα οποία είναι γνωστό ότι συνδέονται με τον εν λόγω συμμετέχοντα στην αγορά εκπονήσουν ή διαδώσουν αντίθετη έρευνα ή επενδυτικές συστάσεις που δημοσιοποιούνται στο κοινό.
                           
                        
                              β)
                           
                           
                              Η πρακτική που ορίζεται στο σημείο 4 στοιχείο γ) του τμήματος 1 και είναι συνήθως γνωστή ως «pump and dump». Η πρακτική αυτή μπορεί επίσης να καταδειχθεί από την ένδειξη που ορίζεται στο σημείο 2 στοιχείο α) σημείο i) του παρόντος τμήματος.
                           
                        
                              γ)
                           
                           
                              Η πρακτική που ορίζεται στο σημείο 3 στοιχείο δ) του τμήματος 1 και είναι συνήθως γνωστή ως «trash and cash». Η πρακτική αυτή μπορεί επίσης να καταδειχθεί από την ένδειξη που ορίζεται στο σημείο 2 στοιχείο α) σημείο i) του παρόντος τμήματος.